LIETUVOS BANKO VALDYBA

NUTARIMAS

DĖL LIETUVOS BANKO VALDYBOS 2015 M. SPALIO 29 D. NUTARIMO NR. 03-164 „DĖL LIETUVOS BANKO MOKĖJIMO SISTEMOS CENTROLINK VEIKIMO TAISYKLIŲ PATVIRTINIMO“ PAKEITIMO

2025 m. kovo 24 d. Nr. 03-48

Vilnius

Lietuvos banko valdyba n u t a r i a:

1. Pakeisti Lietuvos banko mokėjimo sistemos CENTROlink veikimo taisykles, patvirtintas Lietuvos banko valdybos 2015 m. spalio 29 d. nutarimu Nr. 03-164 „Dėl Lietuvos banko mokėjimo sistemos CENTROlink veikimo taisyklių patvirtinimo“, ir jas išdėstyti nauja redakcija (pridedama).

2. Nustatyti, kad šis nutarimas įsigalioja 2025 m. balandžio 9 d.

Valdybos pirmininkas	Gediminas Šimkus

PATVIRTINTA

Lietuvos banko valdybos

2015 m. spalio 29 d.

nutarimu Nr. 03-164

(Lietuvos banko valdybos

2025 m. kovo 24 d. nutarimo Nr. 03-48 redakcija)

LIETUVOS BANKO MOKĖJIMO SISTEMOS CENTROLINK VEIKIMO TAISYKLĖS

I SKYRIUS

BENDROSIOS NUOSTATOS

1.	Lietuvos banko mokėjimo sistemos CENTROlink veikimo taisyklėse (toliau – Taisyklės) apibrėžiama SEPA reikalavimus atitinkančios mokėjimo sistemos CENTROlink (toliau – Sistema) paskirtis, Sistemos dalyvių priėmimo ir pašalinimo tvarka, Sistemos operatoriaus ir dalyvių teisės bei pareigos, mokėjimo nurodymų apdorojimo ir įskaitymo tvarka, paslaugos teikimo dienos pabaigos procedūra, kredito, likvidumo ir operacinės rizikos valdymo priemonės, paslaugų įkainiai, veiklos tęstinumas.

2.	Neatskiriamos Taisyklių dalys:

2.1.	Sistemos dalyvio Sutarties forma (1 priedas);

2.2.	Sistemos paslaugų įkainiai ir atsiskaitymo už suteiktas paslaugas tvarkos aprašas (2 priedas);

2.3.	Mokėjimo sistemos CENTROlink dalyvio registracijos forma (3 priedas);

2.4.	Nuostolių kompensavimo tvarkos aprašas (4 priedas);

2.5.	Minimalaus finansinio užstato dydžio apskaičiavimo tvarkos aprašas (5 priedas);

2.6.	Sistemos dalyvio pažinimo klausimynas (6 priedas).

3.	Taisyklėse vartojamos sąvokos:

3.1.	ABE Clearing S.A.S. – Europos mokėjimo infrastruktūros teikėjas, kuris valdo pagrindinę mokėjimų infrastruktūrą Europoje, skirtą mokėjimams eurais tarp finansų įstaigų;

3.2.	Adresuojamojo BIC turėtojas (ABIC turėtojas) – subjektas, kuris: a) turi bendrovės identifikavimo kodą (BIC); b) nėra Sistemos dalyvis; c) yra Sistemos dalyvio korespondentas arba klientas, gali pateikti mokėjimo nurodymus ir gauti mokėjimus iš Sistemos per Sistemos dalyvį;

3.3.	Bendra mokėjimų eurais erdvė (SEPA) (angl. Single Euro Payments Area) – erdvė, kurioje elektroninės atsiskaitymų eurais paslaugos teikiamos taikant vienodą mokėjimų formą ir taisykles;

3.4.	Bendroji dalis – Sutarties dalis, kurioje aptartos bendrosios Sutarties sąlygos, taikomos visiems Sistemos dalyviams, nepaisant to, kada Sutartis buvo pasirašyta;

3.5.	Darbo diena – bet kuri savaitės diena, išskyrus šeštadienius, sekmadienius ir Lietuvos Respublikos darbo kodekse nustatytas švenčių dienas;

3.6.	Finansinio užstato sąskaita – Lietuvos banko tvarkoma sąskaita, kurioje laikomos lėšos kaip finansinis užstatas pagal finansinio užtikrinimo neperduodant užstato nuosavybės teisės susitarimą. Finansinis užstatas skirtas Sistemos dalyvio su Sistema susijusiems įsipareigojimams, kylantiems iš SCT ir SDD mokėjimo nurodymų (FU sąskaita) ir SCT Inst mokėjimo nurodymų (FU Inst sąskaita), užtikrinti. Sistemos dalyvio prašymu Sistemoje gali būti atidaryta daugiau nei viena FU ir (arba) FU Inst sąskaita;

3.7.	FIFO metodas – mokėjimo nurodymų apdorojimo metodas, kai pirmiausiai apdorojamas anksčiausiai pateiktas mokėjimo nurodymas;

3.8.	FU sąskaitos likutis – Sistemos dalyvio lėšos, pateiktos Lietuvos bankui kaip finansinis užstatas, atėmus Sistemos dalyvio grynąjį įsipareigojimą arba pridėjus grynąjį reikalavimą;

3.9.	Grynųjų likučių pozicijos mokėjimo nurodymų paketas – Sistemos tarpuskaitos procedūros metu sudaryti tarpusavyje susiję mokėjimo nurodymai, pagal kuriuos Sistemoje bus atliekamas įskaitymas;

3.10.	Įskaitymas – reikalavimų ir įsipareigojimų, atsirandančių dėl mokėjimo nurodymų, kuriuos Sistemos dalyvis turėjo įvykdyti vienam ar keliems asmenims arba gauti iš jų, sujungimas į vieną grynąjį reikalavimą arba vieną grynąjį įsipareigojimą – tada Sistemos dalyvis turi tik vieną grynąjį įsipareigojimą arba tik vienas jo grynasis reikalavimas turi būti padengtas;

3.11.	Kredito pervedimo nurodymas (SCT mokėjimo nurodymas) – mokėjimo nurodymas, atitinkantis Europos mokėjimų tarybos parengtos SEPA kredito pervedimo schemos (angl. SEPA Credit Transfer Scheme) reikalavimus;

3.12.	Lėšų gavėjas – Sistemos dalyvis, kurio grynasis reikalavimas padidinamas arba grynasis įsipareigojimas sumažinamas atlikus jam skirto SCT mokėjimo nurodymo arba jo pateikto SDD mokėjimo nurodymo įskaitymą;

3.13.	Lėšų mokėtojas – Sistemos dalyvis, kurio grynasis įsipareigojimas padidinamas arba grynasis reikalavimas sumažinamas atlikus jo pateikto SCT mokėjimo arba jam SDD mokėjimo įskaitymą;

3.14.	Maksimali finansinio užstato suma – 2025 m. sausio 27 d. Europos Centrinio banko sprendimu (ES) 2025/222 dėl nebankinių mokėjimo paslaugų teikėjų prieigos prie Eurosistemos centrinių bankų valdomų mokėjimo sistemų ir centrinių bankų sąskaitų (ECB/2025/2) nustatyta suma, kuri visu Sutarties galiojimo laikotarpiu kiekvienos paslaugos teikimo dienos pabaigoje neturi viršyti didžiausios mokėjimo įstaigos arba elektroninių pinigų įstaigos FU ir (arba) FU Inst sąskaitoms taikytinos turimos sumos, įskaitant minimalią finansinio užstato sumą;

3.15.	Minimali finansinio užstato suma – pagal Minimalaus finansinio užstato dydžio apskaičiavimo tvarkos aprašą (5 priedas) nustatoma suma, kuri visu Sutarties galiojimo laikotarpiu turi būti FU sąskaitoje (jeigu nustatoma);

3.16.	Mokėjimo nurodymas – Sistemos dalyvio nurodymas pervesti lėšas lėšų gavėjui arba nurodymas, pagal kurį Sistemos taisyklėse nustatyta tvarka prisiimamas arba įvykdomas mokėjimo įsipareigojimas;

3.17.	Mokėjimo nurodymų eilė – Sistemos dalyvių mokėjimo nurodymai, išdėstyti pagal pateikimo Sistemai laiką ir laukiantys įvykdymo;

3.18.	Mokėjimo valdymo nurodymas – lėšų mokėtojo arba lėšų gavėjo mokėjimo nurodymo atmetimas, atšaukimas, atsisakymas, neigiamas atsakymas į atšaukimą;

3.19.	Mokėjimo sistemos operacija arba operacija – pagal Taisyklėse aprašytą tvarką atliekami mokėjimo nurodymų įvykdymo veiksmai;

3.20.	Momentinis kredito pervedimo nurodymas (SCT Inst mokėjimo nurodymas) – mokėjimo nurodymas, atitinkantis Europos mokėjimų tarybos parengtos SEPA momentinio kredito pervedimo schemos (angl. SEPA Instant Credit Transfer Scheme) reikalavimus;

3.21.	Mokėjimo paslaugų teikėjas – Taisyklėse nurodytas Sistemos dalyvis, arba finansų įstaiga, siekianti tapti Sistemos dalyviu, arba adresuojamojo BIC turėtojas.

3.22.	Optimizavimas – procedūra, kurią vykdant pagal nustatytą algoritmą ir nepažeidžiant mokėjimo nurodymų apdorojimo eiliškumo, sudaryto pagal įtraukimo į mokėjimo nurodymų eilę laiką, iš mokėjimo nurodymų eilės atrenkami tie mokėjimo nurodymai, pagal kuriuos įskaitymo metu Sistemos dalyviui suskaičiuoti įsipareigojimai neviršytų FU sąskaitos likučio ir kuriuos apdorojus Sistemoje atliekamas įskaitymas;

3.23.	Pakartotinis pažeidimas – pažeidimas, kai Sistemos dalyvis dvi paslaugos teikimo dienas iš eilės viršija maksimalią finansinio užstato sumą paslaugos teikimo dienos pabaigoje ir nesiima veiksmų, kad maksimali finansinio užstato suma būtų sumažinta iki leistinos sumos.

3.24.	Paslaugos teikimo diena – diena, kai Sistemoje teikiamos mokėjimo nurodymų vykdymo paslaugos pagal tam tikrą SEPA schemą;

3.25.	Realaus laiko atskirųjų atsiskaitymų specialioji lėšų sąskaita (RLAA SLS) – TARGET sąskaita didelės vertės realaus laiko atskiriesiems atsiskaitymams;

3.26.	R instrukcija – mokėjimo valdymo nurodymas atšaukti arba atmesti mokėjimo nurodymus iki jų apdorojimo atsiskaitymo dieną arba inicijuoti pervesti atgal nurašytas lėšas jau pasibaigus tiesioginio debeto operacijai;

3.27.	RT1 sistema – SEPA reikalavimus atitinkanti ir ABE Clearing S.A.S. valdoma tarpuskaitos sistema mokėjimams pagal SEPA momentinio kredito pervedimo schemos reikalavimus vykdyti;

3.28.	Sistemingas pažeidimas – pažeidimas, kai Sistemos dalyvis bent 3 kartus per vieno mėnesio laikotarpį viršija maksimalią finansinio užstato sumą paslaugos teikimo dienos pabaigoje ir nesiima veiksmų, kad maksimali finansinio užstato suma būtų sumažinta iki leistinos sumos.

3.29.	Sistemos dalyvis – subjektas, kuriam Sistemoje atidaryta bent viena FU arba FU Inst sąskaita ir su kuriuo Lietuvos bankas sudaro Lietuvos banko mokėjimo sistemos CENTROlink dalyvio sutartį (toliau – Sutartis), arba Lietuvos bankas;

3.30.	Specialioji dalis – neatsiejama Sutarties dalis, kurioje nurodomi su Sistemos dalyviu susiję individualūs duomenys ir kitos sąlygos, dėl kurių susitaria Sistemos dalyvis ir Lietuvos bankas;

3.31.	STEP2 sistema – SEPA reikalavimus atitinkanti ir ABE Clearing S.A.S. valdoma tarpuskaitos sistema;

3.32.	Sistema – Lietuvos banko mokėjimo sistema CENTROlink.

3.33.	Sutartis – Lietuvos banko mokėjimo sistemos CENTROlink dalyvio sutartis, kurią sudaro Bendroji dalis ir Specialioji dalis. Bendroji dalis ir Specialioji dalis sudaro vieną bendrą, neatsiejamą, nedalomą dokumentą, viena be kitos negalioja ir negali būti atskirai interpretuojamos ar aiškinamos;

3.34.	TARGET – mokėjimo sistema, teikianti realiojo laiko atskirųjų atsiskaitymų eurais paslaugą;

3.35.	TARGET-LIETUVOS BANKAS – Lietuvos banko TARGET komponento sistema;

3.36.	Tarpuskaita – į Sistemą pateiktų ir į mokėjimo nurodymų eilę įtrauktų mokėjimo nurodymų apdorojimas, kai sudaromas grynųjų likučių pozicijų mokėjimo nurodymų paketas;

3.37.	Techninė Sistemos dokumentacija – bet kokie Sistemos operatoriaus arba jo nurodytų institucijų parengti, pagal poreikį atnaujinami ir keičiami dokumentai, įtvirtinantys techninius reikalavimus, susijusius su dalyvavimu Sistemoje ir mokėjimo nurodymų Sistemai pateikimu;

3.38.	Tiesioginio debeto mokėjimo nurodymas (SDD mokėjimo nurodymas) – mokėjimo nurodymas, atitinkantis Europos mokėjimų tarybos parengtos SEPA tiesioginio debeto pagrindinės schemos (angl. SEPA Core Direct Debit Scheme) reikalavimus;

3.39.	TIPS – TARGET sistema momentiniams mokėjimams vykdyti;

4.	Kitos Taisyklėse vartojamos sąvokos turi tą pačią prasmę kaip ir Dalyvavimo mokėjimo sistemoje TARGET-LIETUVOS BANKAS taisyklėse, patvirtintose Lietuvos banko valdybos 2022 m. spalio 11 d. nutarimu Nr. 03-150 „Dėl Dalyvavimo mokėjimo sistemoje TARGET-LIETUVOS BANKAS taisyklių patvirtinimo“, Lietuvos Respublikos atsiskaitymų baigtinumo mokėjimo ir vertybinių popierių atsiskaitymo sistemose įstatyme, Lietuvos Respublikos finansinio užtikrinimo susitarimų įstatyme, Lietuvos Respublikos mokėjimų įstatyme, Lietuvos Respublikos finansų įstaigų įstatyme ir Lietuvos Respublikos ekonominių ir kitų tarptautinių sankcijų įgyvendinimo įstatyme.

II SKYRIUS

SISTEMOS PASKIRTIS

5.	Sistema skirta laikantis Lietuvos Respublikos atsiskaitymų baigtinumo mokėjimo ir vertybinių popierių atsiskaitymo sistemose įstatymo nuostatų apdoroti ir vykdyti mokėjimo nurodymus eurais tarp Sistemos dalyvių ir kitų SEPA reikalavimus atitinkančių mokėjimų sistemų dalyvių.

6.	Sistemą valdo Lietuvos bankas, jis yra ir Sistemos operatorius.

7.	Sistemoje įdiegta sąsaja su šiomis sistemomis, užtikrinančiomis mokėjimo nurodymų vykdymą:

7.1.	TARGET, kurioje įvykdomas Sistemos dalyvių galutinis atsiskaitymas;

7.2.	STEP2 sistema, per kurią keičiamasi SCT ir SDD mokėjimo nurodymais su kitais SEPA mokėjimų erdvėje registruotais mokėjimo paslaugų teikėjais.

7.3.	RT1 sistema, per kurią keičiamasi SCT Inst mokėjimo nurodymais su kitais SEPA mokėjimų erdvėje registruotais mokėjimo paslaugų teikėjais;

7.4.	TIPS sistema, per kurią keičiamasi SCT Inst mokėjimo nurodymais su kitais TARGET dalyviais.

8.	Sistemos tikslams įgyvendinti Sistemos operatorius turi teisę jungtis ir prie kitų SEPA reikalavimus atitinkančių kliringo sistemų.

III SKYRIUS

SISTEMOS DALYVIŲ PRIĖMIMO TVARKA

PIRMASIS SKIRSNIS

SISTEMOS DALYVIAI

9.	Sistemos dalyviu gali tapti:

9.1.	kredito įstaigos, turinčios Lietuvos banko išduotą licenciją;

9.2.	centriniai vertybinių popierių depozitoriumai;

9.3.	kitose EEE šalyse įsteigtos ir kompetentingų priežiūros įstaigų prižiūrimos kredito įstaigos, kaip apibrėžta 2013 m. birželio 26 d. Europos Parlamento ir Tarybos reglamento (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 4 straipsnio 1 dalyje;

9.4.	Europos ekonominėje erdvėje įsteigta mokėjimo įstaiga, kaip tai nurodyta 2015 m. lapkričio 25 d. Europos Parlamento ir Tarybos direktyvos (ES) 2015/2366 dėl mokėjimo paslaugų vidaus rinkoje, kuria iš dalies keičiamos direktyvos 2002/65/EB, 2009/110/EB ir 2013/36/ES bei Reglamentas (ES) Nr. 1093/2010 ir panaikinama Direktyva 2007/64/EB 4 straipsnio 4 punkte (toliau – mokėjimo įstaiga), išskyrus mokėjimo įstaigą, kuriai taikoma išimtis pagal tos direktyvos 2 straipsnio 5 dalį arba 32 ar 33 straipsnį;

9.5.	Europos ekonominėje erdvėje įsteigta elektroninių pinigų įstaiga, kaip tai nurodyta 2009 m. rugsėjo 16 d. Europos Parlamento ir Tarybos direktyvos 2009/110/EB dėl elektroninių pinigų įstaigų steigimosi, veiklos ir riziką ribojančios priežiūros, iš dalies keičiančios Direktyvas 2005/60/EB ir 2006/48/EB ir panaikinančios Direktyvą 2000/46/EB, 2 straipsnio 1 punkte (toliau – elektroninių pinigų įstaiga) išskyrus juridinį asmenį, kuriam taikoma išimtis pagal tos direktyvos 9 straipsnį;

9.6.	Lietuvos bankas.

10.	Lietuvos bankas taip pat gali savo nuožiūra Sistemos dalyviais pripažinti šiuos subjektus:

10.1.	Europos Sąjungos valstybės narės centrinės arba regioninės valdžios iždo departamentus;

10.2.	Europos Sąjungos valstybės narės valstybinio sektoriaus subjektus, turinčius teisę tvarkyti klientų sąskaitas;

10.3.	įstaigas, kurios teikia tarpuskaitos ir atsiskaitymų paslaugas ir kurios yra prižiūrimos kompetentingų EEE institucijų;

10.4.	kredito įstaigas arba bet kuriuos Taisyklių 10.1–10.3 papunkčiuose išvardytus subjektus, jeigu abiem atvejais jie įsteigti šalyje, su kuria Europos Sąjunga yra sudariusi pinigų susitarimą, leidžiantį bet kuriam tokiam subjektui dalyvauti Europos Sąjungos mokėjimo sistemose pagal šiame susitarime nustatytas sąlygas, jeigu šalyje taikomas atitinkamas teisinis režimas prilygsta atitinkamiems Europos Sąjungos teisės aktams.

Pastaba. Valstybinio sektoriaus apibrėžimas yra nustatytas 1993 m. gruodžio 13 d. Tarybos reglamento (EB) Nr. 3603/93 3 straipsnyje nurodant draudimų taikymo apibrėžimus, nurodytus Sutarties 104 ir 104b (1) straipsniuose (OL L 332, 31.12.1993, p. 1).

11.	Taisyklių 9 ir 10 punktuose išvardyti asmenys, išskyrus Lietuvos banką, norintys tapti Sistemos dalyviais privalo atitikti šiuos techninius ir teisinius reikalavimus:

11.1.	turėti atpažinimo kodą (BIC) pagal LST ISO 9362:2015 standartą „Bankininkystė. Telekomunikacijų kanalais perduodami bankiniai pranešimai. Identifikacinis įmonės kodas (BIC)“ (tapatus ISO 9362:2014 Banking - Banking telecommunication messages - Business identifier code (BIC);

11.2.	identifikuoti savo ir savo klientų sąskaitų numerius pagal ISO 13616-1:2020 standartą „Financial services — International bank account number (IBAN) — Part 1: Structure of the IBAN“;

11.3.	dalyvauti tiesiogiai ar netiesiogiai TARGET ir suteikti Lietuvos bankui įgaliojimą debetuoti savo RLAA SLS sąskaitą arba užtikrinti, kad įgaliojimą debetuoti RLAA SLS sąskaitą suteiks kitas TARGET dalyvis. Šis reikalavimas nėra privalomas mokėjimo įstaigoms ir elektroninių pinigų įstaigoms;

11.4.	suteikti Lietuvos bankui įgaliojimus atstovauti jam STEP2 ir (arba) RT1 sistemoje;

11.5.	prisijungti prie susitarimo dėl SEPA kredito pervedimo schemos laikymosi ir (arba) susitarimo dėl SEPA tiesioginio debeto pagrindinės schemos laikymosi, ir (arba) susitarimo dėl SEPA momentinio kredito pervedimo schemos laikymosi, užsiregistruojant Europos mokėjimų taryboje;

11.6.	įgaliotiems asmenims suteikti Lietuvos banko elektroninio sertifikavimo sistemoje sudarytus skaitmeninio parašo sertifikatus;

11.7.	turėti parengtą techninę ir sisteminę programinę įrangą, atlikti testavimo procedūras, įrodančias jų pasirengimą veikti pagal Sistemos operatoriaus techninėje dokumentacijoje nustatytus reikalavimus;

11.8.	turėti pakankamus technologinius sistemos išteklius ir turėti sistemas bei procedūras operacinei rizikai valdyti;

11.9.	turėti ir naudoti tinkamas teisines, technines ir organizacines priemones, kad duomenų subjektai (klientai, Lietuvos bankui nurodomi įgalioti asmenys, taip pat vadovai, naudos gavėjai ir kt.) būtų tinkamai, įrodytinai informuojami apie jų asmens duomenų tvarkymą taip, kaip reglamentuojama šiose Taisyklėse ir susijusiuose taikytinuose teisės aktuose;

11.10.	mokėjimo įstaigos ir elektroninių pinigų įstaigos, turinčios Lietuvos banko išduotą licenciją, turi atitikti Elektroninių pinigų įstaigų ir mokėjimo įstaigų valdymo tvarkos, vidaus kontrolės sistemos ir klientų lėšų apsaugos reikalavimų aprašo, patvirtinto Lietuvos banko valdybos 2025 m. kovo 6 d. nutarimu Nr. 03-33 „Dėl Lietuvos banko valdybos 2009 m. gruodžio 30 d. nutarimo Nr. 247 „Dėl Elektroninių pinigų įstaigų ir mokėjimo įstaigų valdymo sistemos ir gautų lėšų apsaugos reikalavimų aprašo patvirtinimo“ pakeitimo“, reikalavimus;

11.11.	mokėjimo įstaigos ir elektroninių pinigų įstaigos, turinčios ne Lietuvos banko išduotą licenciją, turi atitikti licenciją išdavusios šalies nacionalinių teisės aktų, kuriais perkeliamos 2015 m. lapkričio 25 d. Europos Parlamento ir Tarybos direktyvos (ES) 2015/2366 dėl mokėjimo paslaugų vidaus rinkoje su pakeitimais, padarytais 2024 m. kovo 13 d. Europos Parlamento ir Tarybos reglamentu (ES) 2024/886, (toliau – PSD2) ir 1998 m. gegužės 19 d. Europos Parlamento ir Tarybos direktyvos 98/26/EB dėl atsiskaitymų baigtinumo mokėjimų ir vertybinių popierių atsiskaitymo sistemose su pakeitimais, padarytais 2024 m. kovo 13 d. Europos Parlamento ir Tarybos reglamentu (ES) 2024/886 (toliau – SFD) nuostatos, reikalavimus, susijusius su valdymo tvarka, vidaus kontrolės sistema ir klientų lėšų apsauga;

11.12.	turėti veiklos pobūdį ir apimtį atitinkančias ir efektyvias teisines, technines, bei organizacines priemones, skirtas pinigų plovimo, teroristų finansavimo, sukčiavimo prevencijai ir tarptautinių sankcijų įgyvendinimui užtikrinti;

11.13.	naudos gavėjai ir vadovai turi būti nepriekaištingos reputacijos, nekelti grėsmės Lietuvos banko reputacijai ar Lietuvos Respublikos nacionaliniams saugumo interesams;

11.14.	savo veikla nekelti atsiskaitymo, operacinės, veiklos ir reputacijos rizikų Sistemai.

ANTRASIS SKIRSNIS

ABIC TURĖTOJAI

12.	Sistemoje gali veikti tiktai tie ABIC turėtojai, kuriuos Lietuvos bankas registravo iki 2025 m. balandžio 8 d.

13.	ABIC turėtojas teisinių santykių su Lietuvos banku, kaip Sistemos operatoriumi neturi. Visus ABIC turėtojo santykius su Lietuvos banku reglamentuoja ABIC turėtojo sutartis su Lietuvos banku kaip Sistemos dalyviu.

14.	Lietuvos bankas atsakingas už ABIC turėtojo lėšų valdymą. Vykdydamas šią funkciją Lietuvos bankas gali pasinaudoti Sistemos funkcionalumu, kai pervedęs savo kliento, veikiančio kaip ABIC turėtojas, lėšas į atskirą FU arba FU Inst sąskaitą atskirais finansiniais užstatais užtikrina savo įsipareigojimų dėl kiekvieno tokio kliento mokėjimų vykdymą. Šiuo atveju ABIC turėtojo pateiktas SCT mokėjimo nurodymas įvykdomas, kai aptarnaujančio ABIC turėtoją Lietuvos banko atskiroje FU sąskaitoje, skirtoje to ABIC turėtojo mokėjimams užtikrinti, esantis užstatas dengia to ABIC turėtojo susidarančią grynąją poziciją. ABIC turėtojo pateiktas SCT Inst mokėjimo nurodymas įvykdomas, kai aptarnaujančio ABIC turėtoją Lietuvos banko atskiroje FU Inst sąskaitoje, skirtoje to ABIC turėtojo mokėjimams užtikrinti, esantis užstatas dengia to ABIC turėtojo susidarančią grynąją poziciją.

TREČIASIS SKIRSNIS

PRAŠYMO LIETUVOS BANKUI PATEIKIMAS

15.	Finansų įstaiga, siekianti tapti Sistemos dalyviu, privalo:

15.1.	pateikti Lietuvos bankui tinkamai užpildytą Mokėjimo sistemos CENTROlink dalyvio registracijos formą (Taisyklių 3 priedas);

15.2.	mokėjimo įstaigos ir elektroninių pinigų įstaigos, turinčios Lietuvos banko išduotą licenciją, turi pateikti Reikalavimų laikymosi ataskaitą, kurioje įvertinama, kaip jos laikosi Lietuvos Respublikos mokėjimų įstatymo 91 straipsnio 1 dalyje nustatytų reikalavimų ir Reikalavimų, taikomų mokėjimo įstaigoms ir elektroninių pinigų įstaigoms, dalyvaujančioms mokėjimo sistemose, aprašo, patvirtinto Lietuvos banko valdybos 2025 m. kovo 6 d. nutarimu Nr. 03-34 „Dėl Reikalavimų, taikomų mokėjimo įstaigoms ir elektroninių pinigų įstaigoms, dalyvaujančioms mokėjimo sistemose, aprašo patvirtinimo“ II skyriuje detalizuotų reikalavimų. Reikalavimų laikymosi ataskaitos skirtos tik informacijai apie reikalavimų laikymąsi pateikti, kai įstaigos nori tapti Sistemos dalyviais. Pagal jas Lietuvos bankas nevertina, ar įstaigos atitinka teisės aktų, kurių įgyvendinimo priežiūra priskirta Lietuvos bankui, reikalavimus;

15.3.	mokėjimo įstaigos ir elektroninių pinigų įstaigos, turinčios ne Lietuvos banko išduotą licenciją, perkėlus PSD2 ir SFD į jų šalies nacionalinius tesės aktus, turi pateikti reikiamus dokumentus pagal licenciją išdavusios šalies reikalavimus;

15.4.	pateikti Lietuvos bankui dokumentų, patvirtinančių mokėjimo paslaugų teikėjo teisę teikti mokėjimo paslaugas, kopijas;

15.5.	pateikti užpildytą Sistemos dalyvio pažinimo klausimyną (6 priedas) ir Lietuvos banko prašymu papildomą informaciją dėl Sistemos dalyvio pažinimo klausimyne pateiktos informacijos;

15.6.	mokėjimo įstaigos ir elektroninių pinigų įstaigos turi nurodyti maksimalią finansinio užstato sumą ir išsamų jos apskaičiavimą 135 punkte nurodyta tvarka;

15.7.	elektroninių pinigų ir mokėjimo įstaigos turi nurodyti Lietuvos bankui klientų lėšų apsaugos sąskaitos (-ų) numerį ir sąskaitos (-ų) pakeitimus;

15.8.	Lietuvos banko prašymu pateikti atlikto nepriklausomo audito ataskaitą dėl atitikties Mokėjimų įstatymo 91 straipsnio 1 dalyje nustatytiems reikalavimams ir Reikalavimų, taikomų mokėjimo įstaigoms ir elektroninių pinigų įstaigoms, dalyvaujančioms mokėjimo sistemose, aprašo, patvirtinto Lietuvos banko valdybos 2025 m. kovo 6 d. nutarimu Nr. 03-34 „Dėl Reikalavimų, taikomų mokėjimo įstaigoms ir elektroninių pinigų įstaigoms, dalyvaujančioms mokėjimo sistemose, aprašo patvirtinimo“, II skyriuje detalizuotiems reikalavimams, jeigu mokėjimo įstaiga ar elektroninių pinigų įstaiga turi Lietuvos banko išduotą licenciją, arba dėl atitikties nacionaliniuose teisės aktuose, įgyvendinančiuose PSD2 ir SFD, nustatytus reikalavimus mokėjimo įstaigoms ir elektroninių pinigų įstaigoms, dalyvaujančioms mokėjimo sistemose, jeigu mokėjimo įstaiga ar elektroninių pinigų įstaiga turi ne Lietuvos banko išduotą licenciją.

16.	Jeigu Taisyklių 15 punkte reikalaujama informacija Lietuvos bankui buvo pateikta anksčiau, mokėjimo paslaugų teikėjas prašyme privalo nurodyti datą, kada šie dokumentai ir duomenys buvo pateikti Lietuvos bankui, ir patvirtinti, kad duomenys nepasikeitę. Pasikeitusius duomenis mokėjimo paslaugų teikėjas privalo atnaujinti ir, jeigu Lietuvos bankas reikalauja, pateikti papildomus dokumentus ir informaciją.

17.	Lietuvos bankui pateikiami dokumentų originalai arba skenuotos jų kopijos. Lietuvos bankui taip pat gali būti pateikiami dokumentai su jį sudariusio arba jį gavusio Lietuvos Respublikos juridinio asmens tikrumo žyma, įforminti Dokumentų rengimo taisyklėse, patvirtintose Lietuvos vyriausiojo archyvaro 2011 m. liepos 4 d. įsakymu Nr. V-117, nustatyta tvarka. Prireikus Lietuvos bankas gali pareikalauti pateikti dokumentų originalus, notaro patvirtintus išrašus, nuorašus ar kopijas. Lietuvos bankui pateikiami dokumentai privalo būti parengti lietuvių arba anglų kalba (arba išversti į šias kalbas su vertėjo patvirtinimo žyma), tačiau Lietuvos bankas bet kuriuo metu pasilieka teisę paprašyti visus dokumentus pateikti lietuvių kalba.

18.	Lietuvos bankui pateikiami užsienio valstybėse parengti ir (arba) išduoti dokumentai turi atitikti 17 punkte nustatytus reikalavimus. Prireikus Lietuvos bankas gali pareikalauti pateikti dokumentus, patvirtintus žyma APOSTILLE, išskyrus įstatymuose arba tarptautinėse sutartyse nustatytus atvejus.

19.	Jeigu Lietuvos bankui pateikti dokumentai turi formos ar turinio trūkumų arba pateikti ne visi dokumentai, reikalingi sprendimui priimti, Lietuvos bankas turi teisę pareikalauti pašalinti trūkumus ir (arba) pateikti trūkstamus dokumentus. Jeigu Lietuvos bankas pareikalauja papildomų dokumentų ir informacijos arba papildomus dokumentus ar informaciją pateikia pats mokėjimo paslaugų teikėjas, prašymo nagrinėjimo ir sprendimo priėmimo terminas skaičiuojamas nuo papildomai pareikalautų arba papildomai mokėjimo paslaugų teikėjo pateiktų dokumentų ir informacijos gavimo dienos.

KETVIRTASIS SKIRSNIS

SPRENDIMO DĖL DALYVAVIMO SISTEMOJE PRIĖMIMAS IR

SUTARTIES SUDARYMAS

20.	Sprendimą dėl dalyvavimo Sistemoje Lietuvos bankas priima ne vėliau kaip per 20 darbo dienų nuo visų reikalingų dokumentų pateikimo ir patikslinimų arba paaiškinimų, kuriuos finansų įstaiga, siekianti tapti Sistemos dalyviu, privalo pateikti pagal Taisyklių III skirsnio nuostatas. Visa informacija, pateikta siekiant prisijungti prie Sistemos, yra konfidenciali ir gali būti naudojama tik Lietuvos banko kaip Sistemos operatoriaus funkcijoms atlikti.

21.	Lietuvos bankas, atsižvelgdamas į finansų įstaigos, siekiančios tapti Sistemos dalyviu, pasirengimą teikti mokėjimo paslaugas ar veiklos mastą, turi teisę priimti sprendimą atidėti finansų įstaigos vertinimą iki tam tikros datos arba tam tikrų aplinkybių atsiradimo.

22.	Jeigu Lietuvos bankas atsisako patenkinti prašymą dėl dalyvavimo Sistemoje, jis ne vėliau kaip per 5 darbo dienas nuo sprendimo priėmimo dienos privalo apie tai pranešti prašymą pateikusiai finansų įstaigai ir nurodyti tokio sprendimo priežastį. Atsisakyti patenkinti finansų įstaigos prašymą dėl dalyvavimo Sistemoje Lietuvos bankas gali, jeigu:

22.1.	finansų įstaigos pateikti dokumentai neatitinka Taisyklėse arba kituose Lietuvos banko teisės aktuose arba Sistemos veiklą reglamentuojančiuose dokumentuose nustatytų reikalavimų, pateikti ne visi Taisyklėse nurodyti ar Lietuvos banko papildomai pareikalauti duomenys arba jie yra neteisingi;

22.2.	finansų įstaiga neatitinka Taisyklėse nustatytų reikalavimų;

22.3.	finansų įstaigos pateikta Taisyklų 15.8 papunktyje nurodyta nepriklausomo audito ataskaita dėl reikalavimų mokėjimo įstaigoms ir elektroninių pinigų įstaigoms, dalyvaujančioms mokėjimo sistemose, atitikties rodo, kad finansų įstaiga neatitinka šių reikalavimų arba reikalavimus atitinka tik iš dalies;

22.4.	yra pakankamas pagrindas manyti, kad su finansų įstaiga sudarius Sutartį bus pažeidžiami finansų įstaigos, siekiančios tapti Sistemos dalyviu, klientų turtiniai interesai arba kils pavojus Lietuvos banko arba Sistemos stabilumui, patikimumui ar reputacijai;

22.5.	finansų įstaigai, jos vadovams arba naudos gavėjams taikomos sankcijos pagal Lietuvos Respublikos tarptautinių sankcijų įstatymą arba Jungtinių Amerikos Valstijų iždo departamento Užsienio aktyvų kontrolės biuro (angl. OFAC) sankcijų sąrašus, kai nustatyta galiojanti Jungtinių Amerikos Valstijų (JAV) jurisdikcija (pvz., mokėjimo paslaugų teikėjo naudos gavėjas, sankcionuotas pagal JAV sankcijų sąrašus, yra JAV pilietis ar gyventojas);

22.6.	finansų įstaigos naudos gavėjai, kartu ar atskirai turintys kvalifikuotąją įstatinio kapitalo ir (arba) balsavimo teisių dalį, yra Rusijos, kuri dėl karinių veiksmų prieš Ukrainą Lietuvos Respublikos Seimo 2022 m. gegužės 10 d. rezoliucija Nr. XIV-1070 pripažinta terorizmą remiančia ir vykdančia valstybe, kuriai taip pat taikomos plataus masto Europos Sąjungos sankcijos, ar Baltarusijos, kurios Aliaksandro Lukašenkos režimas Lietuvos Respublikos Seimo 2022 m. vasario 24 d. rezoliucija Nr. XIV-930 pripažįstamas kaip aktyviai dalyvaujantis Rusijos agresijos prieš Ukrainą strategijoje bei padedantis telkti Rusijos karius Baltarusijos teritorijoje, gyventojai ar piliečiai, išskyrus tuos atvejus, kai šie asmenys turi teisę gyventi ES ar EEE, jo įmonių grupėje yra kitų įmonių, įsteigtų Rusijoje, Baltarusijoje.

23.	Jeigu Lietuvos bankas nusprendžia patenkinti prašymą dėl dalyvavimo Sistemoje, jis ne vėliau kaip per 5 darbo dienas informuoja prašymą pateikusią finansų įstaigą apie jai suteikiamą galimybę atlikti dalyvavimo Sistemoje testus, įrodančius jos sugebėjimą veikti pagal Lietuvos banko techninėje dokumentacijoje nustatytus reikalavimus.

24.	Finansų įstaiga, siekianti tapti Sistemos dalyviu, gavusi Lietuvos banko pranešimą apie priimtą sprendimą sudaryti su ja Sutartį, privalo:

24.1.	suteikti Lietuvos bankui įgaliojimus atstovauti jai STEP2-T sistemoje, RT1 sistemoje arba kitose SEPA reikalavimus atitinkančiose kliringo sistemose, kuriose Lietuvos bankas yra tiesioginis dalyvis;

24.2.	prisijungti prie susitarimo dėl SEPA kredito pervedimo schemos ir (arba) prie susitarimo dėl SEPA tiesioginio debeto pagrindinės schemos laikymosi, ir (arba) prie susitarimo dėl SEPA momentinio kredito pervedimo schemos laikymosi užsiregistruojant Europos mokėjimų taryboje.

25.	Lietuvos bankas, gavęs teigiamus testų rezultatus, su finansų įstaiga, siekiančia tapti Sistemos dalyviu, pasirašo Sutartį, kurios forma nurodyta Taisyklių 1 priede.

26.	Lietuvos bankui priėmus sprendimą sudaryti Sutartį arba priėmus sprendimą nesudaryti Sutarties, prašymas ir kiti pateikti dokumentai negrąžinami ir saugomi finansų rinkos dalyvių dokumentų bylose Taisyklių 158 punkte nustatytais terminais.

27.	Sutartį su Lietuvos banku sudaręs mokėjimo paslaugų teikėjas privalo pranešti Lietuvos bankui apie bet kurios informacijos, pateiktos Lietuvos bankui vadovaujantis Taisyklėmis, pasikeitimą.

28.	Sutartis pasibaigia joje nustatyta tvarka.

29.	Lietuvos banko sprendimas su mokėjimo paslaugų teikėju sudaryti Sutartį ir jos sudarymas yra dalykinių santykių dėl tokio Mokėjimo paslaugų teikėjo dalyvavimo Sistemoje formalizavimas. Šis dalykinių santykių formalizavimas nėra ir negali būti laikomas tokio Mokėjimo paslaugų teikėjo atitikties Lietuvos banko, kaip priežiūros institucijos, reikalavimams finansų rinkos priežiūros srityje patvirtinimu.

IV SKYRIUS

DALYVAVIMO SISTEMOJE APRIBOJIMAS IR SUTARTIES SU SISTEMOS DALYVIU NUTRAUKIMAS

30.	Dalyvavimas Sistemoje yra neterminuotas, išskyrus atvejus, kai Taisyklėse nustatyta tvarka dalyvavimas Sistemoje apribojamas arba Sutartis nutraukiama.

31.	Dalyvis turi teisę nutraukti Sutartį, apie tai ne vėliau kaip prieš 30 (trisdešimt) kalendorinių dienų raštu įspėjęs Lietuvos banką, jeigu su Lietuvos banku nesusitarė dėl trumpesnio įspėjimo termino.

32.	Lietuvos bankas turi teisę be išankstinio įspėjimo savo nuožiūra apriboti Sistemos dalyvio dalyvavimą Sistemoje arba vienašališkai nutraukti Sistemos dalyvio ir Lietuvos banko pasirašytą Sutartį šiais atvejais:

32.1.	Sistemos dalyviui pradėtos bankroto arba nemokumo procedūros (įskaitant paskelbimą apie nemokumą), sustabdytos operacijos, apribota arba atimta teisė verstis mokėjimo paslaugų teikimo veikla;

32.2.	Sistemos dalyvis nevykdo arba netinkamai vykdo įsipareigojimus, numatytus Taisyklėse, Sutartyje ir kituose teisės aktuose, reglamentuojančiuose Sistemos veiklą;

32.3.	Sistemos dalyvis neatitinka bent vieno iš reikalavimų, nustatytų Taisyklių 11 punkte;

32.4.	mokėjimo įstaigos ir elektroninių pinigų įstaigos pakartotinai arba sistemingai, kaip nurodyta Taisyklių 3.23 ir 3.28 papunkčiuose, pažeidžia reikalavimą užtikrinti, kad jų FU ir (arba) FU Inst sąskaitose esantis maksimalus finansinis užstatas paslaugos teikimo dienos pabaigoje neviršytų nustatytos didžiausios sąskaitoms taikytinos turimos sumos. Dėl šios aplinkybės nutraukus sutartį su Sistemos dalyviu gali būti skiriama papildoma vienkartinė 1 000 Eur bauda už kiekvieną uždarytą sąskaitą;

32.5.	apribojamas Sistemos dalyvio dalyvavimas TARGET arba apribojama RLAA SLS sąskaita, iš kurios pervedamos lėšos į FU sąskaitą;

32.6.	Sistemos dalyviui, jo vadovams arba naudos gavėjams taikomos sankcijos pagal Lietuvos Respublikos tarptautinių sankcijų įstatymą arba Jungtinių Amerikos Valstijų iždo departamento Užsienio aktyvų kontrolės biuro (angl. OFAC) sankcijų sąrašus, kai nustatyta galiojanti Jungtinių Amerikos Valstijų (JAV) jurisdikcija (pvz., mokėjimo paslaugų teikėjo naudos gavėjas, sankcionuotas pagal JAV sankcijų sąrašus, yra JAV pilietis ar gyventojas);

32.7.	Nustatoma, kad Sistemos dalyvio naudos gavėjai, kartu ar atskirai turintys kvalifikuotąją įstatinio kapitalo ir (arba) balsavimo teisių dalį, yra Rusijos, kuri dėl karinių veiksmų prieš Ukrainą Lietuvos Respublikos Seimo 2022 m. gegužės 10 d. rezoliucija Nr. XIV-1070 pripažinta terorizmą remiančia ir vykdančia valstybe, kuriai taip pat taikomos plataus masto Europos Sąjungos sankcijos, ar Baltarusijos, kurios Aliaksandro Lukašenkos režimas Lietuvos Respublikos Seimo 2022 m. vasario 24 d. rezoliucija Nr. XIV-930 pripažįstamas kaip aktyviai dalyvaujantis Rusijos agresijos prieš Ukrainą strategijoje bei padedantis telkti Rusijos karius Baltarusijos teritorijoje, gyventojai ar piliečiai, išskyrus tuos atvejus, kai šie asmenys turi teisę gyventi ES ar EEE, arba Sistemos dalyvių įmonių grupėje yra kitų įmonių, įsteigtų Rusijoje, Baltarusijoje;

32.8.	įvyksta bet koks kitas su Sistemos dalyviu susijęs įvykis, Lietuvos banko vertinimu, galintis kelti grėsmę bendram Sistemos stabilumui, patikimumui ir saugumui, arba tokią grėsmę kelia Sistemos dalyvio veikla;

32.9.	Lietuvos bankas priima sprendimą dėl Sistemos veiklos nutraukimo.

33.	Sistemos dalyvio teisės, esant bet kuriam Taisyklių 32 punkte nurodytam pagrindui, gali būti apribojamos Lietuvos banko sprendimu iki 6 (šešių) mėnesių. Šis terminas vieną kartą gali būti pratęstas papildomam 6 (šešių) mėnesių terminui. Jeigu aplinkybės, dėl kurių apribotos Sistemos dalyvio teisės, nepasikeičia ir Sistemos dalyviui nustatytas apribojimas trunka ilgiau kaip 1 (vienus) metus, Lietuvos bankas turi teisę nedelsiant vienašališkai be išankstinio įspėjimo nutraukti Sutartį ir išregistruoti dalyvį iš Sistemos.

34.	Sistemos dalyviui sužinojus apie bet kurį Taisyklių 32 punkte nurodytą įvykį, Sistemos dalyvis privalo apie tai nedelsdamas informuoti Lietuvos banką.

35.	Lietuvos bankas turi teisę be išankstinio įspėjimo nutraukti Sutartį, sudarytą Sistemos dalyvio ir Lietuvos banko, jeigu Sistemos dalyvio dalyvavimas Sistemoje apribojamas ilgiau nei 30 dienų ir per šį laikotarpį nepanaikinamos priežastys, dėl kurių Sistemos dalyvio dalyvavimas Sistemoje buvo apribotas.

36.	Lietuvos bankas turi teisę nutraukti su Sistemos dalyviu sudarytą Sutartį, apie tai įspėjęs prieš tris mėnesius, jeigu su Sistemos dalyviu nesusitarė dėl kitokio įspėjimo laikotarpio.

37.	Apribojus kurio nors Sistemos dalyvio dalyvavimą Sistemoje arba nutraukus Sutartį, apie tai informacija pateikiama Sistemoje. Visi Sistemos dalyviai, įskaitant ir Sistemos dalyvį, kurio dalyvavimas Sistemoje apribotas arba nutrauktas, laikomi apie Sistemos dalyvio dalyvavimo apribojimą arba nutraukimą tinkamai informuotais nuo to momento, kai Lietuvos bankas tokią informaciją pateikia Sistemoje.

38.	Lietuvos bankas, apribojęs arba nutraukęs Sistemos dalyvio dalyvavimą Sistemoje, apie apribojimo arba nutraukimo priežastis nedelsdamas informuoja atitinkamą Sistemos dalyvį, kurio dalyvavimas Sistemoje apribotas arba nutrauktas.

39.	Nuo momento, kai informacija apie Sistemos dalyvio dalyvavimo Sistemoje apribojimą arba nutraukimą pateikiama Sistemoje, iš tokio Sistemos dalyvio nepriimami jokie mokėjimo nurodymai ir jokie mokėjimai šiems asmenims nevykdomi. Iki apribojimo ir nutraukimo momento į Sistemą įtraukti mokėjimo nurodymai galioja ir yra vykdomi.

40.	Nutraukus Sistemos dalyvio dalyvavimą Sistemoje, to Sistemos dalyvio įsipareigojimus užtikrinančias FU ir (arba) FU Inst sąskaitas, Lietuvos bankas uždaro tada, kai:

40.1.	apmokami arba atmetami visi į Sistemą įtraukti mokėjimo nurodymai;

40.2.	buvo pasinaudota teisėmis į įkeitimą ir įskaitymą, kaip nurodyta Taisyklių 59 punkte;

40.3.	atlikus Taisyklių 40.1 ir 40.2 papunkčiuose nurodytas operacijas, FU ir (arba) FU Inst sąskaitoje likusios lėšos grąžinamos į Sistemos dalyvio, kurio dalyvavimas Sistemoje nutrauktas, RLAA SLS sąskaitą arba į kitą Sistemos dalyvio raštu nurodytą sąskaitą. Jeigu Sistemos dalyvio dalyvavimas sistemoje TARGET taip pat nutraukiamas, FU ir (arba) FU Inst sąskaitoje likusios lėšos turi būti pervedamos per 15 dienų, bet Lietuvos bankas gali pratęsti šį laikotarpį iki 2 mėnesių.

41.	Lietuvos bankas, nutraukęs Sistemos dalyvio dalyvavimą Sistemoje, už Sistemos dalyvio lėšų pervedimą iš FU ir (arba) FU Inst sąskaitos taiko 300 Eur mokestį, jeigu Sistemos dalyvis pats neperveda lėšų iš FU ir (arba) FU Inst sąskaitos.

V SKYRIUS

LIETUVOS BANKO, KAIP SISTEMOS OPERATORIAUS, TEISĖS IR PAREIGOS

42.	Lietuvos bankas asmenims, nurodytiems Taisyklių 9 ir 10 punktuose ir norintiems dalyvauti Sistemoje, pateikia techninę ir funkcinę dokumentaciją.

43.	Lietuvos bankas iš anksto Sistemos dalyvius informuoja apie numatomus Sistemos pakeitimus ir nurodo laikotarpį, per kurį jie turi pasirengti atlikti šiuos pakeitimus.

44.	Lietuvos bankas sudaro ir užtikrina sąsajas su kitomis SEPA sistemomis siekdamas užtikrinti, kad Sistemos dalyvių mokėjimai pasiektų visą SEPA erdvę.

45.	Lietuvos bankas turi teisę:

45.1.	prašyti Sistemos dalyvių pateikti informaciją, ar laikomasi Sutarties ir Sistemos taisyklių nuostatų;

45.2.	tikrinti mokėjimo nurodymuose esančius duomenis ir prireikus stabdyti mokėjimo nurodymų vykdymą;

45.3.	prašyti Sistemos dalyvių pateikti papildomų su mokėjimo nurodymais susijusių duomenų;

45.4.	prašyti Sistemos dalyvių atnaujinti Sistemos dalyvio pažinimo klausimyną (6 priedas) ir kitą papildomą informaciją dėl Sistemos dalyvio pažinimo klausimyne pateiktos informacijos;

45.5.	prašyti mokėjimo įstaigų ir elektroninių pinigų įstaigų kartą per metus pateikti kompetentingo valdymo organo pasirašytą pareiškimą, patvirtinantį, kad Sistemos dalyvis vis dar atitinka mokėjimo įstaigoms ir elektroninių pinigų įstaigoms, dalyvaujančioms mokėjimo sistemose, keliamus reikalavimus arba atnaujinti 15.2 ir 15.3 papunkčiuose nurodytą informaciją ar dokumentus reikšmingai pasikeitus Sistemos dalyvio veiklos apimčiai ar pobūdžiui;

45.6.	prašyti pateikti atlikto nepriklausomo audito ataskaitą dėl atitikties Mokėjimų įstatymo 91 straipsnio 1 dalyje nustatytiems reikalavimams ir Reikalavimų, taikomų mokėjimo įstaigoms ir elektroninių pinigų įstaigoms, dalyvaujančioms mokėjimo sistemose, aprašo, patvirtinto Lietuvos banko valdybos 2025 m. kovo 6 d. nutarimu Nr. 03-34 „Dėl reikalavimų, taikomų mokėjimo įstaigoms ir elektroninių pinigų įstaigoms, dalyvaujančioms mokėjimo sistemose, aprašo patvirtinimo“, II skyriuje detalizuotiems reikalavimams, jeigu mokėjimo įstaiga ar elektroninių pinigų įstaiga turi Lietuvos banko išduotą licenciją, arba dėl atitikties nacionaliniuose teisės aktuose, įgyvendinančiuose PSD2 ir SFD, nustatytus reikalavimus mokėjimo įstaigoms ir elektroninių pinigų įstaigoms, dalyvaujančioms mokėjimo sistemose, jeigu mokėjimo įstaiga ar elektroninių pinigų įstaiga turi ne Lietuvos banko išduotą licenciją.

46.	Lietuvos bankas užtikrina patvarų Sistemos funkcionavimą, teikia Sistemos dalyviams informaciją apie Sistemos sutrikimus ir konsultacijas dėl Sistemos dalyvių mokėjimo nurodymų įvykdymo problemų.

47.	Lietuvos bankas sukuria ir palaiko Sistemos žinynus. Žinynai platinami techninėje dokumentacijoje nustatytais pranešimais ir tvarka. Sistemoje tvarkomi šie žinynai:

47.1.	Sistemos dalyvių sąrašas;

47.2.	Sistemos dalyvių, kuriuos pasiekia SCT / SDD / SCT Inst mokėjimo nurodymai, žinynai.

48.	Lietuvos bankas turi teisę pateikti kitai SEPA mokėjimo sistemai informaciją apie Sistemos dalyvių pasiekiamumą.

49.	Lietuvos bankas, valdydamas rizikas ir įgyvendindamas teisės aktuose numatytus lėšų disponavimo apribojimus, gali nustatyti Sistemos dalyviui minimalų finansinio užstato dydį. Minimalaus finansinio užstato dydžio apskaičiavimo tvarka nustatyta Taisyklių 5 priede.

50.	Tuo atveju, kai bendra mokėjimo įstaigos arba elektroninių pinigų įstaigos maksimali finansinio užstato suma paslaugos teikimo dienos pabaigoje viršija taikytiną didžiausią turimą sumą, Lietuvos bankas turi teisę imtis veiksmų, kad ši suma būtų sumažinta ir neviršytų didžiausios turimos sumos. Jeigu mokėjimo įstaiga arba elektroninių pinigų įstaiga nesilaiko reikalavimo neviršyti maksimalaus finansinio užstato sumos, Lietuvos bankas gali skirti 0,03 proc. baudą visai sumai, viršijančiai didžiausią Sistemos dalyvio FU ir (arba) FU Inst sąskaitose turimą sumą darbo dienos pabaigoje ir papildomą 1 000 Eur baudą už kiekvieną reikalavimų nesilaikymo dieną.

51.	Lietuvos bankas gali savo nuožiūra kai kuriuos arba visus savo įsipareigojimus pagal Taisyklių reikalavimus pavesti vykdyti trečiosioms šalims. Tokiu atveju Lietuvos banko įsipareigojimas ir atsakomybė apribojama tinkamu bet kokių tokių trečiųjų šalių parinkimu ir jų įgaliojimu.

VI SKYRIUS

SISTEMOS DALYVIŲ TEISĖS IR PAREIGOS

52.	Sistemos dalyvis turi teisę:

52.1.	teikti į Sistemą SCT mokėjimo nurodymus, jeigu dalyvauja SEPA kredito pervedimo schemoje, SDD mokėjimo nurodymus, jeigu dalyvauja SEPA tiesioginio debeto pagrindinėje schemoje, ir SCT Inst mokėjimo nurodymus, jeigu dalyvauja SEPA momentinio kredito pervedimo schemoje;

52.2.	gauti, kiekvienai tarpuskaitos procedūrai pasibaigus, informaciją apie savo iki šios tarpuskaitos procedūros pradžios pateiktų į Sistemą SCT ir SDD mokėjimo nurodymų įskaitymą ir kitų Sistemos dalyvių į Sistemą pateiktų mokėjimo nurodymų, kuriuose jis nurodytas kaip lėšų gavėjas, įskaitymą ir numatomas įplaukas;

52.3.	realiuoju laiku gauti informaciją apie kitų Sistemos dalyvių pateiktų mokėjimo nurodymų, kuriuose jis nurodytas kaip lėšų gavėjas, įskaitymą;

52.4.	realiuoju laiku stebėti savo FU ir (arba) FU Inst sąskaitos likutį ir informaciją apie bendrą numatomų įplaukų sumą;

52.5.	kaip lėšų mokėtojas neatidėliotinai gauti informaciją pagal į Sistemą pateiktus SDD mokėjimo nurodymus ir teikti į Sistemą R instrukcijas dėl tokių mokėjimo nurodymų atmetimo;

52.6.	gauti informaciją apie Sistemos dalyvio Sistemai pateiktus mokėjimo nurodymus, kurie buvo atmesti dėl nepakankamo FU ir (arba) FU Inst sąskaitos likučio susidariusiam Sistemos dalyvio grynajam įsipareigojimui padengti;

52.7.	Taisyklių 2 priede nustatyta tvarka gauti iš Lietuvos banko informaciją apie apskaičiuotą užmokestį už mokėjimo nurodymų apdorojimą ir jų įskaitymą Sistemoje. Išaiškėjus užmokesčio sumos apskaičiavimo klaidai, reikalauti ją ištaisyti;

52.8.	lėšų mokėtojas turi teisę per 10 paslaugos teikimo dienų, o lėšų mokėtojo klientas per 13 mėnesių nuo mokėjimo įvykdymo pateikti į Sistemą mokėjimo atšaukimo nurodymą. Tokio nurodymo adresavimas turi būti toks pats kaip pradinio mokėjimo nurodymo.

53.	Sistemos dalyvis privalo:

53.1.	mokėti Taisyklių 2 priede nustatyta tvarka už Sistemos suteiktas paslaugas nustatytą užmokestį;

53.2.	ne vėliau kaip per 10 darbo dienų elektroninio pašto adresais centrolink@lb.lt ir ridcompliance@lb.lt informuoti Lietuvos banką apie savo pavadinimo, kodo, patronuojančiųjų įmonių, galutinių naudos gavėjų, vadovo, buveinės rekvizitų, verslo plano, licencijos arba kito priežiūros institucijos išduoto dokumento, įrodančio Sistemos dalyvio teisę teikti mokėjimo arba investicines paslaugas, pasikeitimus, taip pat apie jam, jeigu priklauso įmonių grupei, apie visų tokios įmonių grupės įmonėms, vadovams, galutiniams naudos gavėjams taikomas sankcijas, teisėsaugos institucijų, teismų ar veiklos priežiūrą atliekančių institucijų skirtas poveikio priemones, susijusias su finansinių paslaugų teikimu, ir kitos informacijos, pateiktos Lietuvos bankui, siekiant prisijungti prie Sistemos, esminius pasikeitimus;

53.3.	užtikrinti, kad jo FU ir (arba) FU Inst sąskaitose būtų pakankamas finansinis užstatas Sistemos dalyvio su Sistema susijusiems įsipareigojimams padengti;

53.4.	mokėjimo įstaigos arba elektroninių pinigų įstaigos privalo užtikrinti, kad jų FU ir (arba) FU Inst sąskaitose esantis maksimalus finansinis užstatas kiekvienos paslaugos teikimo dienos pabaigoje neviršytų didžiausios sąskaitoms taikytinos turimos sumos. Tuo atveju, kai maksimalus finansinis užstatas viršija didžiausią sąskaitoms taikytiną turimą sumą, Sistemos dalyvis nedelsdamas turi imtis veiksmų, kad tos visos turimos lėšos būtų sumažintos ir neviršytų didžiausios turimos sumos. Jei toks sumažinimas neįmanomas dėl to, kad likus nedaug laiko iki paslaugos teikimo dienos pabaigos yra gaunamas mokėjimas, sumažinimas atliekamas nedelsiant prasidėjus kitai paslaugos teikimo dienai.

53.5.	iš anksto pasirūpinti, kad FU ir (arba) FU Inst sąskaitoje būtų pakankamas finansinis užstatas tomis dienomis, kai sistemoje TARGET yra poilsio diena ir tą dieną lėšų pervedimai iš RLAA SLS sąskaitų negalimi;

53.6.	informuoti Lietuvos banką apie savo pasirinkimą gauti SDD mokėjimo nurodymus. Jeigu Sistemos dalyvis nėra informavęs Lietuvos banko, kad pageidauja gauti SDD mokėjimo nurodymus, laikoma, kad Sistemos dalyvis yra pasirinkęs SDD nurodymų negauti;

53.7.	priimti jam skirtus mokėjimo nurodymus Sistemos darbo laiku. SCT ir SDD mokėjimo nurodymų priėmimui taikoma SEPA taisyklėse numatyta išlyga dėl nacionalinių švenčių, kai dalyvis švenčių dieną gautus mokėjimo nurodymus iš Sistemos gali priimti ir kitą artimiausią darbo dieną;

53.8.	teikti SDD mokėjimo nurodymus tik tiems asmenims, kurie pasirinko gauti tokius mokėjimo nurodymus ir kurie Lietuvos banko buvo įrašyti į tiesioginio debeto mokėjimo nurodymų gavėjų žinyną. Jeigu Sistemos dalyvis pateikia tiesioginio debeto nurodymą asmeniui, kuris nepasirinkęs jų gauti, toks nurodymas atmetamas;

53.9.	stebėti aktualią informaciją apie į Sistemą pateiktus savo mokėjimo nurodymus ir jų apdorojimo rezultatus, į Sistemą pateiktų ir jam skirtų mokėjimo nurodymų įskaitymo informaciją, stebėti, valdyti savo FU ir (arba) FU Inst sąskaitos likutį, prireikus papildyti savo FU sąskaitą likvidumo pervedimo mokėjimais iš RLAA SLS sąskaitos, o FU Inst sąskaitą – iš FU sąskaitos;

53.10.	užtikrinti į Sistemą teikiamos ir gaunamos informacijos saugumą;

53.11.	užtikrinti sąsajos su Sistema organizacinių, techninių ir programinių priemonių funkcionavimą;

53.12.	paskirti prisijungimo prie Sistemos programinės įrangos (toliau – dalyvio prisijungimo stotis) administratorių, įgaliotą valdyti šios įrangos parametrus ir vartotojų teises;

53.13.	grąžinti ne vėliau kaip kitą paslaugos teikimo dieną po SCT mokėjimo nurodymo gavimo dienos tuos SCT mokėjimo nurodymus, kurių Sistemos dalyvis negali priimti arba įvykdyti kredituodamas lėšas į atitinkamo gavėjo sąskaitą, arba tuos SCT mokėjimo nurodymus, kuriuose nepateikta visa reikalinga jiems įvykdyti informacija;

53.14.	atsakyti į SCT mokėjimo atšaukimo nurodymą grąžinant lėšas ne vėliau kaip per 15 paslaugos teikimo dienų arba pateikti į Sistemą tyrimo rezultato pranešimą, kuriame nurodoma atsisakymo grąžinti lėšas priežastis;

53.15.	Lietuvos banko prašymu pateikti papildomų mokėjimo nurodymų duomenų;

53.16.	sutarties galiojimo laikotarpiu atitikti Sistemos taisyklėse nustatytus reikalavimus, taikomus Sistemos dalyviams;

53.17.	Lietuvos banko prašymu pateikti atnaujintą Sistemos dalyvio pažinimo klausimyną (6 priedas) ir kitą papildomą informaciją dėl Sistemos dalyvio pažinimo klausimyne pateiktos informacijos;

53.18.	kartą per metus pateikti kompetentingo valdymo organo pasirašytą pareiškimą, patvirtinantį, kad Sistemos dalyvis vis dar atitinka mokėjimo įstaigoms ir elektroninių pinigų įstaigoms, dalyvaujančioms mokėjimo sistemose, keliamus reikalavimus, arba Lietuvos banko prašymu atnaujinti 15.2 ir 15.3 papunkčiuose nurodytą informaciją ar dokumentus reikšmingai pasikeitus Sistemos dalyvio veiklos apimčiai ar pobūdžiui;

53.19.	Lietuvos banko prašymu pateikti Taisyklių 15.8 papunktyje nurodytą atlikto nepriklausomo audito ataskaitą.

54.	Sistemos dalyvis laikosi SEPA kredito pervedimo ir (arba) SEPA tiesioginio debeto pagrindinės, ir (arba) SEPA momentinio kredito pervedimo schemos reikalavimų.

55.	Sistemos dalyviai sutinka, kad Lietuvos bankas gali skelbti jų pavadinimus ir BIC kodus.

VII SKYRIUS

FU, FU INST SĄSKAITŲ ATIDARYMAS IR DISPONAVIMO LĖŠOMIS TVARKA

56.	Sistemos dalyviui pasirašius Sutartį su Lietuvos banku, atidaroma FU sąskaita. Sistemos dalyviui, dalyvaujančiam SEPA momentinio kredito pervedimo schemoje, atidaroma FU Inst sąskaita.

57.	Sistemos dalyvio FU ir (arba) FU Inst sąskaitoje esantis finansinis užstatas skirtas užtikrinti to Sistemos dalyvio finansiniams įsipareigojimams, kylantiems pagal Sutartį bei Taisykles.

58.	FU ir (arba) FU Inst sąskaitoje laikomos lėšos neįtraukiamos į Sistemos dalyvio privalomąsias atsargas.

59.	FU ir (arba) FU Inst sąskaitose esantis finansinis užstatas laikomas finansiniu užstatu, perduotu pagal finansinio užtikrinimo neperduodant užstato nuosavybės teisės susitarimą, sudarytą vadovaujantis Lietuvos Respublikos finansinio užtikrinimo susitarimų įstatymo nuostatomis. Lietuvos bankas turi teisę iš FU ir (arba) FU Inst sąskaitoje esančio finansinio užstato padengti bet kokius Sistemos dalyvio, kurio įsipareigojimams užtikrinti skirtas FU ir (arba) FU Inst sąskaitoje laikomas finansinis užstatas, esamus arba būsimus įsipareigojimus, kylančius iš jo pateiktų mokėjimo nurodymų, Taisyklių bei Sutarties nuostatų. Šiame punkte numatytą teisę Lietuvos bankas turi net tuo atveju, jeigu jo reikalavimai yra sąlyginiai arba dar nesuėjo jų vykdymo terminas. Įvykus Taisyklių 32 punkte nurodytiems įvykiams, nepaisant bet kokios nemokumo bylos iškėlimo Sistemos dalyviui ir nepaisant Sistemos dalyvio teisių perleidimo, teismo ar kitokio arešto arba kitokio Sistemos dalyvio teisių pasikeitimo, visi Sistemos dalyvio įsipareigojimai automatiškai ir tuoj pat vykdomi prieš terminą, be išankstinio įspėjimo ir nereikalaujant išankstinio jokios kompetentingos institucijos patvirtinimo. Dvišaliai Sistemos dalyvio ir Lietuvos banko įsipareigojimai įskaitomi tarpusavyje, o skolinga didesnę sumą šalis privalo sumokėti kitai šaliai skirtumą.

60.	Sistemos dalyvio, kuriam atidaryta FU ir FU Inst sąskaita, grynoji pozicija skaičiuojama atskirai pagal kiekvieną iš šių sąskaitų. Sistemos dalyvio prašymu jam gali būti atidaroma daugiau nei viena FU ir (arba) FU Inst sąskaita, susieta su skirtingu BIC. Tokiu atveju Sistemos dalyvio grynoji pozicija skaičiuojama atskirai pagal kiekvieną FU ir (arba) FU Inst sąskaitą. Sistemos dalyvio įsipareigojimai, kylantys iš atitinkamo mokėjimo nurodymo, užtikrinami finansiniu užstatu, esančiu FU arba FU Inst sąskaitoje, susietoje su nurodytu mokėjimo nurodyme lėšų mokėtojo BIC. Atitinkamai, jeigu tokioje FU arba FU Inst sąskaitoje esančio užstato nepakanka, Sistemos dalyvio teikiami mokėjimo nurodymai gali būti nevykdomi.

61.	FU ir (arba) FU Inst sąskaitoje esančių įkeistų piniginių lėšų suma gali keistis, tačiau bet kuriuo metu turi būti ne mažesnė kaip Sistemos dalyvio finansiniai įsipareigojimai, kylantys iš Sistemoje pagal atitinkamą schemą pateiktų mokėjimo nurodymų, Taisyklių bei Sutarties nuostatų.

62.	Jeigu Sistemos dalyviui yra Lietuvos banko nustatytas minimalus finansinio užstato dydis, šis dydis negali būti panaudotas visiems Sistemos dalyvio finansiniams įsipareigojimams dengti, o tik tiems, kurie kyla iš tiesioginio debeto mokėjimo grąžinimo (angl. Return) ir lėšų susigrąžinimo (angl. Refund) R instrukcijų.

63.	Sistemos dalyviai, kurie yra ir TARGET sistemos dalyviai ir turi atidarytas FU sąskaitas, pateikia Lietuvos bankui nurodymą kiekvienos paslaugos teikimo dienos pradžioje pervesti į jas iš nurodytų RLAA SLS sąskaitų finansinius užstatus ir dienos metu lėšų pervedimais užtikrina, kad finansinio užstato pakaks Sistemos dalyvio susidarančiam grynajam įsipareigojimui padengti. Jeigu Sistemos dalyvis nėra sistemos TARGET dalyvis, jis gali pateikti papildomą finansinį užstatą arba atsiimti jo dalį pervedimais iš kitų Sistemoje ir (arba) sistemoje TARGET-LIETUVOS BANKAS dalyvaujančių mokėjimo paslaugų teikėjų. Bet kokios sumos, sumokėtos į FU ir (arba) FU Inst sąskaitą, vien dėl to, kad yra įmokėtos, yra neatšaukiamai be jokių apribojimų įkeistos kaip finansinio užtikrinimo neperduodant užstato nuosavybės teisės susitarimo priemonė, užtikrinanti, kad įsipareigojimai bus visiškai įvykdyti.

64.	Lietuvos bankas pagal Sistemos dalyvių, kurie yra ir TARGET sistemos dalyviai, nurodymus nurašyti lėšas iš RLAA SLS sąskaitų į jų FU sąskaitas kiekvienos paslaugos teikimo dienos pradžioje atlieka Sistemos dalyvių nurodytus lėšų pervedimus. Jeigu į FU sąskaitą buvo nepagrįstai įrašytos arba iš jos nurašytos lėšos, Lietuvos bankas, nustatęs šią klaidą ir apie tai informavęs Sistemos dalyvį, ją ištaiso.

65.	Sistemos dalyvis privalo nuolat stebėti, ar jo įsipareigojimus užtikrinančiose FU ir (arba) FU Inst sąskaitose esančio finansinio užstato pakanka įsipareigojimams, kylantiems pagal jo pateiktus mokėjimo nurodymus, Taisyklių ir Sutarties nuostatas, padengti, ir prireikus papildyti FU ir (arba) FU Inst sąskaitą pervedant papildomą finansinio užstato dalį. Jeigu Sistemos dalyvio pateiktiems mokėjimo nurodymams įvykdyti nepakaks jo įsipareigojimus užtikrinančioje FU sąskaitoje esančio finansinio užstato, taikomos Taisyklių 87, 88, 108 ir 113 punktų nuostatos.

66.	Tuo atveju, jeigu pasibaigus Taisyklių 133 punkte nustatytai dienos pabaigos tarpuskaitai atsiranda Sistemos dalyvio grynasis įsipareigojimas arba Taisyklių ar Sutarties pagrindu kyla bet kokie kiti Sistemos dalyvio finansiniai įsipareigojimai, jie be išankstinio įspėjimo padengiami atitinkamą sumą išskaičius iš jo finansinius įsipareigojimus užtikrinančioje FU sąskaitoje esančio finansinio užstato. Tuo atveju, jeigu FU sąskaitoje esančio finansinio užstato nepakanka Sistemos dalyvio įsipareigojimams padengti, vadovaujamasi Taisyklių 133 punkto nuostatomis.

67.	Už FU ir (arba) FU Inst sąskaitose laikomą finansinį užstatą Sistemos dalyviui atlyginama taikant Palūkanų normų už Lietuvos banke laikomus su pinigų politika nesusijusius indėlius aprašo, patvirtinto Lietuvos banko valdybos 2024 m. spalio 31 d. nutarimu Nr. 03-126 „Dėl palūkanų normų už Lietuvos banke laikomus su pinigų politika nesusijusius indėlius patvirtinimo“, 4.4 papunktyje nustatytas palūkanų normas.

68.	FU ir (arba) FU Inst sąskaitos uždaromos Taisyklių 40 punkte nustatyta tvarka. Tuo atveju, kai Sistemos dalyviui atidaryta daugiau nei viena FU ir (arba) FU Inst sąskaita, atitinkama FU ir (arba) FU Inst sąskaita gali būti uždaroma Sistemos dalyvio prašymu, jame nurodant sąskaitą, į kurią turėtų būti pervestas uždaromos FU ir (arba) FU Inst sąskaitos likutis.

VIII SKYRIUS

MOKĖJIMO NURODYMŲ APDOROJIMO IR ĮSKAITYMO TVARKA

PIRMASIS SKIRSNIS

BENDRIEJI SISTEMOS VEIKIMO PRINCIPAI

69.	Sistema keičiamasi informacija su kitomis SEPA mokėjimo sistemomis pagal susitarimus, sudarytus Lietuvos banko ir atitinkamo sistemos operatoriaus.

70.	Sistemoje apdorojami mokėjimo, mokėjimo valdymo, techninio pobūdžio nurodymai ir pranešimai, aprašyti Sistemos techninėje dokumentacijoje.

71.	SCT mokėjimo nurodymai ir SDD mokėjimo nurodymai vykdomi tomis dienomis, kai veikia sistema TARGET Lietuvos banko mokėjimo sistemos CENTROlink tvarkaraštyje (toliau – Sistemos tvarkaraštis) nustatytu laiku.

72.	SCT Inst mokėjimo nurodymai vykdomi 24 valandas per parą visomis kalendorinėmis metų dienomis.

73.	Sistemos dalyviai teikia mokėjimo nurodymus į Sistemą ir iš Sistemos gauna jų apdorojimo rezultatus elektroniniais pranešimais, pasirašytais elektroniniu parašu.

74.	Mokėjimo nurodymai realiuoju laiku tikrinami pagal techninėje dokumentacijoje nustatytus tikrinimo kriterijus ir apie atmestus nurodymus pranešama mokėjimo nurodymus pateikusiam asmeniui nurodant priežastį, dėl kurios toks pranešimas arba nurodymas buvo atmestas.

75.	Sistemos dalyvis gali mokėjimo nurodymo turinyje rašyti lietuviškas raides tik tokiu atveju, jeigu gavėjas žinyne pažymėtas kaip priimantis lietuviškas raides arba Sistemos dalyvis su gavėju turi dvišalį susitarimą. Visais kitais atvejais lietuviškos raidės ir užsienio kalbų rašmenys privalo būti transliteruojami į lotyniškus rašmenis. Sistema netikrina būtinumo transliteruoti lietuviškus ir užsienio kalbų rašmenis į lotyniškus ir perduoda mokėjimo nurodymo informaciją gavėjui be pakeitimų.

76.	Patikrinti ir pripažinti taisyklingais SCT mokėjimo nurodymai ir SDD mokėjimo nurodymai įtraukiami į laukiančių apdorojimo mokėjimo nurodymų eilę pagal jų pateikimo į Sistemą laiką.

77.	Priimti SCT mokėjimo nurodymai įvykdomi realiuoju laiku, o SDD mokėjimo nurodymai įvykdomi Sistemos tvarkaraštyje nustatytu laiku. Jeigu mokėjimo nurodymai skirti kitiems SEPA gavėjams, tai priimti mokėjimo nurodymai įvykdomi ir perduodami į STEP2 sistemą Sistemos tvarkaraštyje nustatytu laiku.

78.	Sistemos dalyvio pateikti SCT mokėjimo nurodymai ir gaunami SDD mokėjimo nurodymai yra jo įsipareigojimai, o Sistemos dalyvio gaunami SCT mokėjimo nurodymai ir pateikti SDD mokėjimo nurodymai tampa atitinkamo Sistemos dalyvio reikalavimais. Bendras Sistemos dalyvio įsipareigojimų ir reikalavimų santykis yra dalyvio grynoji pozicija, kurią Sistema kiekvienam dalyviui skaičiuoja visą paslaugos teikimo dieną.

79.	Į Sistemą pateiktų ir į laukiančių apdorojimo mokėjimo nurodymų eilę įtrauktų mokėjimo nurodymų įskaitymas atliekamas:

79.1.	nedelsiant realiuoju laiku, jeigu Sistemos dalyvio – lėšų mokėtojo FU sąskaitos likutis pakankamas iš mokėjimo nurodymo kylančiam įsipareigojimui padengti arba jeigu mokėjimo nurodymas yra jau STEP2 sistemoje apmokėtas SDD mokėjimo nurodymas;

79.2.	realiuoju laiku vykdant optimizavimo procedūrą, taikomą šiam ir kitam lėšų pervedimo mokėjimo nurodymui, kuris pirmasis iš mokėjimo nurodymų eilės atitinka sąlygą, kad užtenka Sistemos dalyvio-lėšų mokėtojo FU sąskaitos likučio kartu iš abiejų mokėjimo nurodymų kylančiam grynajam įsipareigojimui padengti;

79.3.	periodiškai ir dienos pabaigoje vykdant optimizavimo procedūrą, taikomą visiems mokėjimo nurodymų eilėje esantiems nurodymams, su sąlyga, kad Sistemos dalyvių – lėšų mokėtojų FU sąskaitose esančių finansinių užstatų užtektų atlikti visų mokėjimo nurodymų įskaitymą kartu;

79.4.	atliekant mokėjimo nurodymo įskaitymą koreguojami Sistemos dalyvių grynieji įsipareigojimai arba grynieji reikalavimai, kad po įskaitymo kiekvienas Sistemos dalyvis turėtų kitiems dalyviams tik vieną grynąjį reikalavimą arba vieną grynąjį įsipareigojimą. Atlikus šiuos veiksmus, apie tai pranešimu nedelsiant informuojamas mokėjimo nurodymą pateikęs Sistemos dalyvis ir Sistemos dalyvis, kuriam skirtas mokėjimo nurodymas.

80.	Mokėjimo nurodymo įvykdymo momentas, t. y. mokėjimo įskaitymo momentas, kai koreguojama Sistemos dalyvio grynoji pozicija, laikomas jo įtraukimo į Sistemą momentu. Nuo mokėjimo nurodymo įtraukimo į Sistemą momento nei Sistemos dalyvis, nei Lietuvos bankas arba trečiasis asmuo negali atšaukti to mokėjimo nurodymo.

ANTRASIS SKIRSNIS

SCT MOKĖJIMO NURODYMŲ APDOROJIMO TVARKA

Bendrieji SCT mokėjimo nurodymų apdorojimo principai

81.	SEPA kredito pervedimo schemoje naudojamus SCT mokėjimo nurodymus sudaro SCT mokėjimo ir mokėjimo grąžinimo nurodymai.

82.	Neapdorotus SCT mokėjimo nurodymus galima atšaukti naudojant mokėjimo atšaukimo prašymus. Mokėjimo grąžinimo nurodymų atšaukti negalima.

83.	Kai SCT mokėjimo nurodymas apdorotas ir pakinta nurodymą pateikusio Sistemos dalyvio grynoji pozicija, mokėjimo atšaukimo nurodymas tampa lėšų mokėtojo prašymu sugrąžinti lėšas. Pagal šį prašymą lėšų gavėjas arba grąžina lėšas pateikdamas lėšų grąžinimo nurodymą, arba atsisako jas grąžinti nurodydamas atsisakymo priežastį tyrimo rezultato pranešime.

84.	Analogiškai SCT mokėjimo nurodymai ir jų valdymas apdorojami STEP2 sistemoje. Jeigu Sistema sėkmingai apdorojo kitam SEPA gavėjui skirtą Sistemos dalyvio SCT mokėjimo arba mokėjimo grąžinimo nurodymą, o STEP2 sistema tokį nurodymą atmetė, tai Sistema sudaro mokėjimo grąžinimo nurodymą, pagal kurį grąžinama pradinį nurodymą pateikusio Sistemos dalyvio grynoji pozicija.

85.	Lėšų gavėjas, negalėdamas dėl techninių priežasčių įskaityti SCT mokėjimu gautų lėšų į kliento sąskaitą (pvz., ji jau uždaryta), gali šias lėšas per 3 paslaugos teikimo dienas grąžinti lėšų mokėtojui. Vėliau grąžinti galėtų gavęs prašymą grąžinti, kurį lėšų mokėtojas gali pateikti per 10 paslaugos teikimo dienų, o lėšų mokėtojo klientas per 13 mėnesių nuo SCT mokėjimo įvykdymo. Lėšas grąžinantis Sistemos dalyvis turi 15 paslaugos teikimo dienų, per kurias gali pateikti SCT mokėjimo (lėšų grąžinimo) nurodymą ir jame gali pritaikyti mokestį, išskaičiuojamą iš pradinės lėšų sumos. Nei Sistemoje, nei STEP2 sistemoje netikrinama, ar nurodymą dėl lėšų grąžinimo pateikęs Sistemos dalyvis laikosi SEPA taisyklėse nustatytų reikalavimų, – tai paties Sistemos dalyvio atsakomybė.

SCT mokėjimo nurodymų apdorojimas Sistemoje

86.	Paslaugos teikimo dieną Sistemos tvarkaraštyje numatytu laiku pradedami apdoroti tie Sistemos dalyviams skirti SCT mokėjimo nurodymai, kuriuose atsiskaitymo diena yra kita paslaugos teikimo diena (prasidėjusi nauja diena, kai veikia sistema TARGET). Vykdomi tik tie mokėjimo nurodymai, kurių formuojamam grynajam įsipareigojimui padengti pakanka lėšų FU sąskaitoje. Kitiems SEPA gavėjams skirti SCT mokėjimo nurodymai su nurodyta naujai prasidėjusios dienos, kai veikia sistema TARGET, atsiskaitymų data pradedami apdoroti Sistemos tvarkaraštyje nustatytu laiku, vykdant tarpuskaitą. Į tarpuskaitą įtraukiami tie nurodymai, kuriuos įvykdžius užtektų juos pateikusio Sistemos dalyvio finansinio užstato. Tarpuskaitos metu apskaičiuotos grynosios pozicijos iš karto apmokamos sistemoje TARGET. SCT mokėjimo nurodymai, kurie buvo apdoroti Sistemos tarpuskaitos metu, bus apdoroti STEP2 sistemoje kitos dienos ryte Sistemos tvarkaraštyje nustatytu laiku. Dėl lėšų trūkumo neįvykdyti SCT mokėjimo nurodymai lieka mokėjimo nurodymų eilėje laukti dienos operacijų fazės.

87.	Paslaugos teikimo dieną Sistema SCT mokėjimo nurodymus su tos dienos atsiskaitymų data, skirtus Sistemos dalyviams, apdoroja realiuoju laiku nuo 6.30 iki 18.00 val. Tokio apdorojimo metu tikrinama, ar kredito pervedimą inicijavusio Sistemos dalyvio finansinio užstato pakanka susidariusiai grynajai pozicijai padengti. Jeigu pakanka, tai lėšų mokėtojo grynoji pozicija sumažinama mokėjimo nurodyme nurodytos sumos įsipareigojimu, o lėšų gavėjo grynoji pozicija padidinama tos pačios sumos reikalavimu. Jeigu finansinio užstato nepakanka, SCT mokėjimo nurodymas nebaigiamas apdoroti laukiant, kol lėšų mokėtojo grynoji pozicija bus padengiama finansiniu užstatu. Jeigu iki 18.00 val. finansinio užstato nepakanka arba siunčiančiojo ar gaunančiojo Sistemos dalyvio dalyvavimas Sistemoje apribotas, tada mokėjimo nurodymo apdorojimas nutraukiamas jį atmetant ir apie atmetimą informuojama pateikiant mokėjimų būsenos ataskaitą, kurioje nurodoma SCT mokėjimo nurodymo būsena ir priežastis.

88.	Paslaugos teikimo dieną Sistema SCT mokėjimo nurodymus su tos dienos atsiskaitymų data, skirtus kitiems SEPA gavėjams, apdoroja Sistemos tvarkaraštyje nustatytu laiku. Apdoroti nurodymai perduodami į STEP2 sistemą. Tokio apdorojimo metu tikrinama, ar SCT mokėjimą inicijavusio Sistemos dalyvio FU sąskaitoje (sąskaitose) pakanka finansinio užstato susidariusiai grynajai pozicijai padengti. Jeigu pakanka, tai lėšų mokėtojo grynoji pozicija sumažinama nurodyme nurodytos sumos įsipareigojimu. Jeigu finansinio užstato nepakanka, SCT mokėjimo nurodymas atidedamas iki kito nustatyto apdorojimo laiko. Jeigu paskutinio paslaugos teikimo dienos apdorojimo metu finansinio užstato nepakanka, nurodymo apdorojimas baigiamas jį atmetant ir apie atmetimą informuojama pateikiant mokėjimų būsenos ataskaitą, kurioje nurodoma SCT mokėjimo nurodymo būsena ir priežastis, dėl kurios SCT mokėjimo nurodymas buvo atmestas.

89.	Iš STEP2 sistemos priimami SCT mokėjimo nurodymai apdorojami Sistemoje ir perduodami Sistemos dalyviui, padidinant jo grynąją poziciją.

90.	Sistemos dalyviai pasirinktinai gali Sistemoje užsisakyti ataskaitą apie siųstų ir gautų mokėjimo operacijų sąrašą, kurią Sistemos dalyviams sudarytų Sistema, vykdydama paslaugos teikimo dienos pabaigos procedūrą.

SCT mokėjimo valdymo nurodymų apdorojimas Sistemoje

91.	SCT mokėjimo valdymo nurodymai yra prašymas atšaukti mokėjimą ir tyrimo rezultatų pranešimas.

92.	SCT mokėjimą galima atšaukti per 10 paslaugos teikimo dienų lėšų mokėtojo iniciatyva arba per 13 mėnesių lėšų mokėtojo kliento iniciatyva po SCT mokėjimo nurodymo įvykdymo dėl priežasčių, nurodytų EPC125-05 SEPA Credit Transfer Scheme Rulebook.

93.	Jeigu prašymą atšaukti SCT mokėjimą Sistema gauna iki prašomo atšaukti SCT mokėjimo įvykdymo (kredito pervedimas dar neįvykdytas, nes trūksta lėšų Sistemos dalyvio FU sąskaitoje arba jis laukia nustatyto laiko, kai bus įvykdytas prieš pateikiant į STEP2 sistemą), Sistema šį SCT mokėjimo nurodymą išmeta iš mokėjimo nurodymų eilės jo neįvykdžiusi. Jeigu SCT mokėjimas jau buvo įvykdytas Sistemoje, prašymą atšaukti SCT mokėjimo nurodymą Sistema perduoda SCT mokėjimo nurodymo gavėjui. Abiem atvejais Sistema informuoja SCT mokėjimą inicijavusį Sistemos dalyvį apie SCT mokėjimo nurodymo būsenos pasikeitimą.

94.	Sistemos dalyvis gali gauti prašymą atšaukti SCT mokėjimą iš kito Sistemos dalyvio arba perduotą iš STEP2 sistemos, į kurį jis turi atsakyti arba pateikdamas mokėjimo grąžinimo nurodymą, arba pateikdamas tyrimo rezultato pranešimą, kuriuo Sistema perduoda prašymą atšaukti mokėjimą pateikusiam Sistemos dalyviui arba kitam SEPA gavėjui į STEP2 sistemą. Jeigu STEP2 sistema atmeta šiuos nurodymus, apie tai Sistema praneša juos pateikusiam Sistemos dalyviui sudarydama atitinkamą mokėjimų būsenos ataskaitą.

95.	Į Sistemą pateikti mokėjimo grąžinimo nurodymai, kurių lėšų gavėjai yra per STEP2 sistemą pasiekiami asmenys, pirmiausia įvykdomi Sistemoje, po to perduodami į STEP2 sistemą. Jeigu STEP2 sistema atmeta mokėjimo grąžinimo nurodymą, tai Sistemoje įvykdomas lėšų grąžinimas pateikusiam mokėjimo grąžinimo nurodymą Sistemos dalyviui.

96.	Iš STEP2 sistemos atsiųsti mokėjimo grąžinimo nurodymai įvykdomi Sistemoje ir perduodami lėšų gavėjui, kuris buvo pateikęs pirminį SCT mokėjimo nurodymą. Po kiekvieno mokėjimo grąžinimo nurodymo įvykdymo lėšų mokėtojui siunčiama mokėjimo būsenos ataskaita.

TREČIASIS SKIRSNIS

SDD MOKĖJIMO NURODYMŲ APDOROJIMO TVARKA

Bendrieji tiesioginio debeto principai

97.	Sistemos dalyvis gali dalyvauti SEPA tiesioginio debeto schemoje dviem skirtingais statusais: kaip lėšų mokėtojas, t. y. DEB (angl. Debtor only) arba kaip lėšų surinkėjas ir lėšų mokėtojas, t. y. CAD (angl. Creditor and Debtor).

98.	Lėšų mokėtojo klientas duoda sutikimą (įgaliojimą) lėšų surinkėjo klientui ir šis įgauna teisę iš lėšų mokėtojo vieną kartą arba periodiškai rinkti lėšas. Sistema netikrina, ar lėšų mokėtojo klientas yra suteikęs tinkamus įgaliojimus lėšų surinkėjo klientui rinkti lėšas pagal SDD mokėjimo nurodymus.

99.	Sistemoje galimi šie debeto tipai:

99.1.	pradinis debetas – pirmoji iš periodiškai atliekamų tiesioginio debeto operacijų;

99.2.	pasikartojantis debetas – reguliariai arba nereguliariai atliekama viena iš periodiško tiesioginio debeto operacijų;

99.3.	galutinis debetas – paskutinė periodiško tiesioginio debeto operacija, reiškianti mandato pasibaigimą;

99.4.	vienkartinis debetas – vienintelė, nesikartojanti tiesioginio debeto operacija.

100.	Visus šiuos debeto tipus inicijuoja lėšų surinkėjas pateikdamas į Sistemą SDD mokėjimo nurodymą. Pradiniame, pasikartojančiame ir galutiniame debeto nurodymuose informacija apie įgaliojimą ir kreditorių turi būti tokia pati.

SDD mokėjimo nurodymo vykdymas

101.	SDD mokėjimo nurodymas turi būti pateiktas iš anksto, bet ne anksčiau kaip prieš 14 kalendorinių dienų ir ne vėliau kaip iki 11.30 val. likus 1 paslaugos teikimo dienai iki atsiskaitymo dienos.

102.	Sistemos dalyvio pateiktas SDD mokėjimo nurodymas Sistemoje patikrinamas ir, jeigu nerandama klaidų, priimamas, registruojamas ir paruošiamas persiųsti šio nurodymo gavėjui. SDD mokėjimo nurodymų išsiuntimai gavėjams vykdomi Sistemos tvarkaraštyje nustatytu laiku.

103.	Iš STEP2 sistemos gaunami Sistemos dalyviams skirti SDD mokėjimo nurodymai perduodami gavėjams taip pat periodiškai po STEP2 sistemos parengiamų pranešimų gavimo, Sistemos tvarkaraštyje nustatytu laiku.

104.	Jeigu SDD mokėjimo nurodymas neatmetamas iki jo įvykdymo, nustatytą atsiskaitymo dieną jis Sistemoje įvykdomas, o abu Sistemos dalyviai (ir pateikęs SDD mokėjimo nurodymą, ir tas, kuriam skirtas šis nurodymas), gauna mokėjimų būsenos ataskaitą su nurodymo būsena.

105.	Sistemos dalyvio pateiktas SDD mokėjimo nurodymas, skirtas kitam Sistemos dalyviui, įvykdomas Sistemos tvarkaraštyje nustatytu laiku, jeigu lėšų mokėtojas yra pateikęs pakankamą finansinį užstatą.

106.	Sistemoje SDD mokėjimo nurodymas, kurio lėšų mokėtojas yra Sistemos dalyvis, o lėšų gavėjas yra pasiekiamas per STEP2 sistemą asmuo, pirmiausia įvykdomas to Sistemos dalyvio, kuriam skirtas SDD mokėjimo nurodymas, grynąją poziciją padidinant nurodyme nurodytos sumos įsipareigojimu. Po to jis įvykdomas STEP2 sistemoje. Jeigu šio asmens finansinis užstatas nedengia susidarančios grynosios pozicijos, tai nurodymo apdorojimas nutraukiamas ir Lietuvos bankas į STEP2 sistemą pateikia tiesioginio debeto atmetimo pranešimą, kuriame nurodo atmetimo priežastį. Po to, kai STEP2 sistema apdoroja atmetimo pranešimą, iš ten gaunama Sistemos dalyviui skirta mokėjimų būsenos ataskaita su nurodyta SDD mokėjimo nurodymo būsena ir atmetimo priežastimi.

107.	Jeigu lėšų mokėtojas pasiekiamas per STEP2 sistemą, toks SDD mokėjimo nurodymas pirmiausia įvykdomas STEP2 sistemoje, o tada jis įvykdomas Sistemoje SDD mokėjimo nurodymą pateikusio Sistemos dalyvio grynąją poziciją padidinant reikalavimu, lygiu mokėjimo nurodyme nurodytai sumai.

108.	Jeigu Sistemos dalyvio, kurio grynoji pozicija turi būti padidinta įsipareigojimu, finansinis užstatas nedengia susidarančios grynosios pozicijos, nurodymo apdorojimas mėginamas įvykdyti 11.30 val. Jeigu finansinio užstato nepakanka, apdorojimas nutraukiamas ir SDD mokėjimo nurodymą pateikusiam Sistemos dalyviui siunčiamas SDD mokėjimo nurodymo atmetimo pranešimas, kuriame nurodoma pradinio nurodymo būsena ir atmetimo priežastis.

Tiesioginio debeto R instrukcijų apdorojimas Sistemoje

109.	Iki SDD mokėjimo nurodymo apdorojimo pradžios gali būti teikiamos atšaukimo (angl. Requests for cancellation) ir atmetimo (angl. Reject/Refusal) R instrukcijos, kurios yra mokėjimo nurodymų valdymo nurodymai. Šioms R instrukcijoms taikomi tokie reikalavimai:

109.1.	tiesioginio debeto atšaukimo nurodymą į Sistemą turi pateikti tą SDD mokėjimo nurodymą pateikęs Sistemos dalyvis. Lėšų gavėjo atšaukimo R instrukciją, taip pat ir gautą iš STEP2 sistemos, Sistema perduoda jos gavėjui – SDD mokėjimo nurodymą gavusiam mokėjimo paslaugų teikėjui, taip jį informuodama, kad SDD mokėjimo nurodymas nebus įvykdytas;

109.2.	tiesioginio debeto atmetimo R instrukciją gali pateikti Sistema arba STEP2 sistema dėl techninių priežasčių (neteisingai sudarytas nurodymas, nurodymo gavėjas nepasiekiamas ir pan.). Dėl techninių priežasčių (neteisingas IBAN kodas, lėšų mokėtojo identifikacija ir pan.) arba kliento reikalavimu nurodymą gali atmesti lėšų mokėtojas. Lėšų mokėtojo atmetimo R instrukciją, taip pat ir gautą iš STEP2 sistemos, Sistema perduoda jos gavėjui – SDD mokėjimo nurodymą pateikusiam mokėjimo paslaugų teikėjui.

110.	Po įvykusios tiesioginio debeto operacijos Sistemoje gali būti teikiamos atvirkštinio pervedimo (angl. Reversal), mokėjimo grąžinimo (angl. Return) ir lėšų susigrąžinimo (angl. Refund) R instrukcijos, kurios yra tiesioginio debeto mokėjimo nurodymai:

110.1.	kai lėšų gavėjas (kreditorius), kuris ir inicijavo šią pradinę tiesioginio debeto operaciją, atsisako gautų lėšų ir nori jas grąžinti mokėtojui, tai į Sistemą per 5 paslaugos teikimo dienas po SDD mokėjimo nurodyme nurodytos datos gali pateikti atvirkštinio pervedimo R instrukciją;

110.2.	kai lėšų mokėtojas negali nurašyti lėšų iš kliento sąskaitos, jis turi teisę per 5 paslaugos teikimo dienas po įvykdyto tiesioginio debeto inicijuoti atgalinio tiesioginio debeto operaciją, naudodamas mokėjimo grąžinimo R instrukciją;

110.3.	kai lėšų mokėtojo klientas nori susigrąžinti iš jo sąskaitos nurašytas lėšas atgal (tam jis turi teisę 8 savaites be jokių išlygų), jo mokėjimo paslaugų teikėjas per 2 paslaugos teikimo dienas po SDD mokėjimo nurodymo gavimo turi inicijuoti atgalinio tiesioginio debeto operaciją, kuri vadinama lėšų susigrąžinimu, naudodamas lėšų susigrąžinimo R instrukciją;

110.4.	kai lėšų mokėtojo klientas nori susigrąžinti iš jo sąskaitos nurašytas lėšas atgal teigdamas, kad nebuvo suteikęs kreditoriui įgaliojimo arba įgaliojimo galiojimas pasibaigęs (tokį prašymą pateikti jis turi teisę per 13 mėnesių), tai mokėjimo paslaugų teikėjas dar turi 30 kalendorinių dienų ir 4 paslaugos teikimo dienas inicijuoti atgalinio tiesioginio debeto operaciją lėšoms susigrąžinti naudodamas lėšų susigrąžinimo R instrukciją, tačiau prieš inicijuodamas šią instrukciją jis privalo atlikti Europos mokėjimų tarybos atitinkamos schemos taisyklėse numatytas procedūras.

111.	Po patikrinimo iki 11.30 val. į Sistemą priimtos R instrukcijos pradedamos apdoroti per artimiausią nustatyto laiko apdorojimą – 11.30 val. Po 11.30 val. pateiktos R instrukcijos atmetamos.

112.	Jeigu R instrukciją pateikė vienas Sistemos dalyvis kitam, o šio finansinio užstato nepakanka įsipareigojimų pozicijai padidinti, Sistema tokią R instrukciją mėgina įvykdyti 11.30 val. ir, jeigu trūksta finansinio užstato, ją atmeta.

113.	STEP2 sistemoje įvykdyta R instrukcija nebegali būti atmesta, todėl trūkstant finansinio užstato lėšų gali būti privalomai nurašomos lėšos iš Sistemos dalyviui atstovaujančio tiesioginio TARGET dalyvio RLAA SLS sąskaitos. Jeigu Sistemos dalyviui atidaryta daugiau negu viena FU sąskaita ir vienoje iš jų nepakanka finansinio užstato Sistemos dalyvio įsipareigojimams padengti, trūkstamos lėšos pirmiausia nurašomos iš kitos Sistemos dalyviui atidarytos FU sąskaitos, susietos su Sistemos dalyvio BIC. Jeigu ir tada nepakanka lėšų Sistemos dalyvio įsipareigojimams padengti, trūkstamos lėšos nurašomos iš Sistemos dalyviui atstovaujančio tiesioginio TARGET dalyvio RLAA SLS sąskaitos.

KETVIRTASIS SKIRSNIS

SCT INST MOKĖJIMO NURODYMŲ APDOROJIMO TVARKA

Bendrieji SCT Inst mokėjimo nurodymų apdorojimo principai

114.	SCT Inst paslaugos prieinamos 24 valandas per parą visomis kalendorinėmis metų dienomis.

115.	Maksimali SCT Inst mokėjimo nurodymo suma nustatyta Europos mokėjimų tarybos dokumente „EPC023-16. Maximum Amount for Instructions under the SCT Inst Scheme Rulebook“.

116.	SCT Inst mokėjimo nurodymai vykdomi realiuoju laiku FIFO metodo principu. Visi SCT Inst mokėjimo nurodymai yra vienodo prioriteto ir vieni prieš kitus neturi vykdymo pirmenybės.

117.	SCT Inst mokėjimo nurodymai įvykdomi per maksimalų SCT Inst mokėjimų nurodymų vykdymo laiką, kuris nustatytas Europos mokėjimų tarybos dokumente „EPC122-16 Scheme Inter-PSP Implementation Guidelines“, arba atmetami dėl techninių ar kitų priežasčių.

SCT INST mokėjimo nurodymų apdorojimas Sistemoje

118.	Gavusi ir patikrinusi SCT Inst mokėjimo nurodymą, Sistema nedelsdama rezervuoja reikalingą sumą lėšų mokėtojo sąskaitoje kaip SCT Inst mokėjimo nurodymo apmokėjimo užtikrinimą ir persiunčia SCT Inst transakciją lėšų gavėjui.

119.	Gavusi ir patikrinusi lėšų gavėjo patvirtinimą, Sistema įvykdo SCT Inst mokėjimo nurodymą, t. y. lėšų mokėtojo grynoji pozicija sumažinama mokėjimo nurodyme nurodytos sumos įsipareigojimu, o lėšų gavėjo grynoji pozicija padidinama tos pačios sumos reikalavimu.

120.	SCT Inst mokėjimo įvykdymo laikas pradedamas skaičiuoti nuo to momento, kai Sistemos dalyvis lėšų mokėtojas nustato SCT Inst mokėjimo atitiktį privalomiems atributams ir SCT Inst mokėjime nurodo laiko žymę. Laiko žymė reiškia SCT Inst mokėjimo vykdymo pradžią, nuo kurios skaičiuojamas maksimalus SCT Inst mokėjimų nurodymų vykdymo laikas.

121.	Vėliausiai po maksimalaus SCT Inst mokėjimų nurodymų vykdymo laiko , kai nurodė laiko žymę ir nedelsdamas išsiuntė SCT mokėjimo nurodymą, lėšų mokėtojas gauna pranešimą apie lėšų įskaitymą lėšų gavėjo klientui (teigiamas patvirtinimo pranešimas) arba SCT Inst mokėjimo nurodymo atmetimą (neigiamas patvirtinimo pranešimas su atitinkamu priežasties kodu).

122.	Lėšų mokėtojas gali inicijuoti papildomą tyrimo procedūrą, jeigu negaunamas joks patvirtinimo pranešimas po laiko ribos.

123.	Lėšų gavėjas yra įpareigotas nedelsiant apdoroti tyrimo pranešimą ir kaip įmanoma greičiau atsakyti į jį. Kiekvienas gautas pranešimas turi būti nedelsiant patikrintas ir apdorotas be jokio užlaikymo ir esant teigiamam patikrinimo rezultatui turi būti persiunčiamas lėšų mokėtojui.

124.	Kad užtikrintų visų apdorotų, išsiųstų ir gautų SCT Inst mokėjimo nurodymų sutikrinimą, Sistema nustatytais laiko tarpais perduoda Sistemos dalyviams mokėjimo paslaugų teikėjo operacijų sąrašą.

125.	Lėšų mokėtojas gali atšaukti SCT Inst mokėjimo nurodymą. Prieš pradėdamas atšaukimo procedūrą lėšų mokėtojas turi patikrinti, ar SCT Inst mokėjimo nurodymo apdorojimo metu susidaro viena iš šių situacijų:

-	siuntimo dubliavimas;

-	techninės problemos, lėmusios klaidingą SCT Inst mokėjimo nurodymo apdorojimą;

-	sukčiavimo nulemtas SCT Inst transakcijos suformavimas.

126.	Lėšų gavėjas atsakymą dėl SCT Inst mokėjimo nurodymo atšaukimo lėšų mokėtojui turi pateikti per 15 paslaugos teikimo dienų, skaičiuojant nuo SCT Inst atšaukimo gavimo dienos. Apsikeitimas su atšaukimo procesais susijusiais pranešimais turi būti vykdomas nedelsiant realiojo laiko režimu.

Likvidumo pervedimai SCT Inst mokėjimo nurodymams vykdyti

127.	SCT Inst mokėjimo nurodymai vykdomi tik tada, jeigu tam skirtoje Sistemos dalyvio FU Inst sąskaitoje yra pakankamai lėšų. Sistemos dalyviai FU Inst sąskaitos likvidumą valdo pervesdami lėšas iš FU sąskaitos arba atvirkščiai. Visos sumos, įmokėtos į FU Inst sąskaitą, vien dėl fakto, kad yra įmokėtos, yra neatšaukiamai be jokių apribojimų įkeistos kaip finansinio užtikrinimo priemonė pagal finansinio užtikrinimo susitarimą be nuosavybės teisės perdavimo, užtikrinant, kad įsipareigojimai bus visiškai įvykdyti.

128.	Paslaugos teikimo diena padalyta į likvidumo valdymo ciklus. Kiekvienam likvidumo valdymo ciklui Sistemos dalyvis specialiajame žinyne gali nustatyti maksimalią, bazinę ir minimalią likvidumo reikšmę. Skirtingoms savaitės dienoms nuo pirmadienio iki penktadienio gali būti nustatytos skirtingos likvidumo reikšmės. Sistemos dalyvis taip pat gali pasirinkti, ar likvidumas bus valdomas automatiškai pagal pasirinktas likvidumo reikšmes.

129.	Kai Sistemos dalyvio likvidumo pozicija viršija dalyviui nustatytas ribas (žemutinę arba viršutinę ribą), Sistema siunčia specialųjį informacinį pranešimą. Šis pranešimas siunčiamas nustatytais laiko tarpais. Praėjus nustatytam laikui, jeigu Sistemos dalyvio likvidumo pozicijos vis dar viršija nustatytas ribas, siunčiamas naujas pranešimas.

130.	Sistemos dalyvis likvidumui pervesti iš savo FU sąskaitos į FU Inst sąskaitą, arba atvirkščiai, naudoja likvidumo perdavimo užklausimo pranešimą. Dalyviui draudžiama rankinį likvidumo valdymą tarp FU ir FU Inst sąskaitų atlikti nuo 18.25 iki 8.00 val.

131.	Jeigu pasirinktas automatinis lėšų valdymas, Sistemos dalyvio FU Inst sąskaitoje lėšoms pasiekus nustatytą žemutinę ribą FU Inst sąskaita automatiškai papildoma iš FU sąskaitos iki dalyvio nustatytos bazinės sumos, o jeigu lėšos viršys nustatytą viršutinę ribą, likvidumo perteklius bus grąžintas į Sistemos dalyvio FU sąskaitą. Apie tai dalyvis informuojamas pranešimu.

IX SKYRIUS

PASLAUGOS TEIKIMO DIENOS PABAIGOS PROCEDŪRA IR GALUTINIS ATSISKAITYMAS

132.	SCT ir SDD mokėjimo nurodymų priėmimas sustabdomas Sistemos tvarkaraštyje nustatytu laiku. Įvykdoma paslaugos teikimo dienos pabaigos procedūra, kurią sudaro paskutinė tarpuskaita, atsiskaitymas sistemoje TARGET ir dienos rezultatų ataskaitos sudarymas.

133.	Paskutinės tarpuskaitos metu vykdant daugiašalę optimizavimo procedūrą stengiamasi apmokėti kaip galima daugiau dėl lėšų trūkumo neapmokėtų SCT mokėjimo nurodymų, o dėl nepakankamo FU sąskaitos likučio likę neįvykdyti mokėjimo nurodymai šalinami iš mokėjimo nurodymų eilės apie tai informuojant šiuos mokėjimo nurodymus pateikusius Sistemos dalyvius.

134.	Po paslaugos teikimo dienos pabaigos tarpuskaitos kiekvieno Sistemos dalyvio grynasis įsipareigojimas arba grynasis reikalavimas apmokamas sistemoje TARGET-LIETUVOS BANKAS. Jeigu Sistemos dalyvis nėra TARGET-LIETUVOS BANKAS tiesioginis dalyvis, pasibaigus dienos tarpuskaitai Sistemos dalyvio grynasis įsipareigojimas padengiamas iš jo FU sąskaitoje esančio užstato arba atitinkamoje FU sąskaitoje esantis užstatas padidinamas grynojo reikalavimo suma.

135.	Kiekvienos paslaugos teikimo dienos pabaigoje mokėjimo įstaigų ir elektroninių pinigų įstaigų turimos lėšos FU ir (arba) FU Inst sąskaitose neturi viršyti maksimalios finansinio užstato sumos, kuri apskaičiuojama taip:

135.1.	tais atvejais, kai mokėjimo įstaiga ir elektroninių pinigų įstaiga vykdė veiklą 12 mėnesių laikotarpiu iki pateikdamos prašymą prisijungti prie Sistemos, didžiausia turima suma yra lygi jos bet kurią darbo dieną pastaruoju 12 kalendorinių mėnesių laikotarpiu pateiktų mokėjimo nurodymų, bet neįtraukiant likvidumo pervedimų, didžiausiai vertei, padaugintai iš dviejų;

135.2.	tais atvejais, kai mokėjimo įstaiga ir elektroninių pinigų įstaiga nevykdė veiklos 12 mėnesių laikotarpiu iki pateikdamos prašymą prisijungti prie Sistemos, didžiausia turima suma yra lygi numatomai jos pateiktų mokėjimo nurodymų, bet neįtraukiant likvidumo pervedimų, didžiausiai vertei, padaugintai iš dviejų;

135.3.	per 12 mėnesių nuo pirmos aktyvios sąskaitos atidarymo kiekvienos mokėjimo įstaigos ir elektroninių pinigų įstaigos didžiausią turimą sumą Lietuvos bankas perskaičiuoja kiekvieną pirmojo ketvirčio mėnesį, o vėliau – kiekvieną ketvirtį ir taiko nuo kitos darbo dienos nuo tada, kai Sistemos dalyvis apie tai informuojamas. Išimtinėmis aplinkybėmis Lietuvos bankas maksimalią finansinio užstato sumą gali perskaičiuoti ad hoc pagrindu, jeigu Sistemos dalyvio atsiskaitymo vertė reikšmingai pasikeistų.

136.	Paslaugos teikimo dienos pabaigos rezultatų suvestinė pateikiama Sistemos tvarkaraštyje nustatytu laiku, o kiekvienam FU ir FU Inst sąskaitos turėtojui Sistema išsiunčia jo operacijų sąrašą. Šiame dokumente sužymėtos visos kredito arba tiesioginio debeto operacijos, kurios paveikė Sistemos dalyvio grynąją poziciją, taip pat Sistemos priimti, tačiau neįvykdyti mokėjimo nurodymai (atmesti paslaugos teikimo dienos pabaigoje), galėję paveikti Sistemos dalyvio grynąją poziciją.

137.	Sistemos dalyviai, gauna standartines paslaugos teikimo dienos pabaigos rezultatų suvestines, iš kurių mato FU sąskaitos likvidumo papildymo ir atsiėmimo operacijas.

138.	Tiesioginiai TARGET dalyviai iš TARGET-LIETUVOS BANKAS sistemos gauna paslaugos teikimo dienos pabaigos rezultatų suvestinėse rodomas Sistemos operacijas.

X SKYRIUS

KREDITO, LIKVIDUMO, OPERACINĖS RIZIKOS VALDYMO PRIEMONĖS

139.	Sistemoje kredito rizika valdoma šiomis priemonėmis:

139.1.	mokėjimo nurodymo įskaitymas atliekamas tik tuo atveju, jeigu nustatoma, kad iš jo kylančiam Sistemos dalyvio įsipareigojimui padengti pakanka FU arba FU Inst sąskaitos likučio;

139.2.	Sistemos dalyvis-lėšų gavėjas apie atliktą mokėjimo nurodymo įskaitymą informuojamas tik po to, kai pakoreguojamos lėšų mokėtojo ir lėšų gavėjo grynosios pozicijos;

139.3.	mokėjimo nurodymas įtraukiamas į tarpuskaitos metu sudaromą grynųjų likučių pozicijų mokėjimo nurodymų paketą tik tuo atveju, jeigu nustatoma, kad šiam grynųjų likučių pozicijų mokėjimo nurodymų paketui įskaityti pakanka lėšų mokėtojų FU sąskaitos likučio;

139.4.	Sistemos dalyvis gali realiuoju laiku stebėti aktualią informaciją apie Sistemai pateiktus savo mokėjimo nurodymus ir jų apdorojimo rezultatus, kitų Sistemos dalyvių pateiktų ir Sistemos dalyviui skirtų mokėjimo nurodymų įskaitymo informaciją.

140.	Sistemoje likvidumo rizika valdoma šiomis priemonėmis:

140.1.	pateikiant papildomą finansinį užstatą – Sistemos dalyvis gali tai atlikti papildęs FU sąskaitą iš RLAA SLS sąskaitų;

140.2.	atliekant galutį atsiskaitymą už įskaitymo rezultatus – tai atliekama TARGET, kurioje yra numatytos likvidumo rizikos valdymo priemonės;

140.3.	mokėjimo nurodymų eilės valdymu – norėdamas pakeisti savo pateikto ir dar į sistemą neįtraukto mokėjimo nurodymo apdorojimo sąlygas, Sistemos dalyvis gali atšaukti mokėjimo nurodymą;

140.4.	Sistemos dalyvio galimybe atmesti SDD mokėjimo nurodymą;

140.5.	mokėjimo nurodymų apdorojimo optimizavimo procedūromis – šios procedūros leidžia operatyviau atlikti mokėjimo nurodymų eilėje laukiančių mokėjimo nurodymų įskaitymą.

141.	Sistemos operacinei rizikai valdyti Lietuvos bankas nustato Sistemos apsaugos reikalavimus, numato ir įdiegia atitinkamas apsaugos priemones, įvertina Sistemos apsaugos padėtį ir nustato likutinę riziką.

142.	Sistemos informacija realiuoju laiku įrašoma atsarginėje sistemoje. Jeigu Sistema sutrinka, atsarginė sistema pradeda veikti ne vėliau kaip po dviejų valandų ir vykdo Sistemos funkcijas. Atsarginė sistema eksploatuojama, kol atkuriamas Sistemos veikimas. Perjungimo į atsarginę sistemą ir atgal procesai automatizuoti – tai sudaro sąlygas neprarasti Sistemoje arba mokėjimo nurodymų eilėje esančių mokėjimo nurodymų.

XI SKYRIUS

SISTEMOS VEIKLOS TĘSTINUMAS

143.	Tuo atveju, kai Sistemos dalyvis negali tęsti darbo per savo prisijungimo stotį, Sistemos operatorius suteikia galimybę naudotis atsargine prisijungimo stotimi, esančia Lietuvos banke.

144.	Jeigu Sistemos dalyvis dėl techninių kliūčių negali vykdyti savo pareigų, nustatytų Taisyklių 53.7 papunktyje, Lietuvos bankas gali suteikti jam aktualią informaciją kitomis ryšio priemonėmis (telefonu, faksu). Faksu tai atliekama gavus Sistemos dalyvio įgaliotojo asmens pasirašytą raštą, kuriame nurodytas asmuo (gali būti keli asmenys), paskirtas gauti Sistemos dalyvio informaciją, ir jo kontaktai.

XII SKYRIUS

ATSAKOMYBĖ UŽ ĮSIPAREIGOJIMŲ NEVYKDYMĄ

145.	Jeigu Sistemos dalyvis dėl Sistemos techninio sutrikimo patiria tiesioginių nuostolių, jis gali Taisyklių 4 priede nustatyta tvarka kreiptis į Lietuvos banką dėl tokių nuostolių kompensavimo.

146.	Lietuvos bankas, veikdamas kaip Sistemos operatorius, atsako tik už tiesioginius Sistemos dalyvių nuostolius, patirtus dėl Lietuvos banko darbuotojų tyčinių veiksmų arba neatsargumo, kuriuos Lietuvos banko darbuotojai galėjo protingai numatyti.

147.	Lietuvos bankas jokiais atvejais neatsako:

147.1.	už Sistemos dalyvių netiesioginius nuostolius;

147.2.	už Sistemos dalyvių nuostolius, patirtus dėl Sistemos dalyviui kilusios atsakomybės dėl Sistemoje neįvykdytų arba netinkamai įvykdytų Sistemos dalyvio mokėjimo nurodymų;

147.3.	už Sistemos dalyvio nuostolius, kuriuos jis patyrė dėl savo paties kaltės;

147.4.	už bet kokius nuostolius, atsirandančius dėl Sistemos techninės infrastruktūros sutrikimų arba gedimų, jeigu tokių sutrikimų arba gedimų atsirado nepaisant to, kad Lietuvos bankas įgyvendino priemones, pagrįstai reikalingas Sistemos infrastruktūrai nuo sutrikimų arba gedimų apsaugoti ir tokiems sutrikimams arba gedimų padariniams pašalinti;

147.5.	už Sistemos dalyvio ir (arba) jam neteisingai pateiktą informaciją, jeigu Sistemos dalyvis ir (arba) kiti Sistemos dalyviai pateikdami Sistemai mokėjimo nurodymus nesilaikė techninėje Sistemos dokumentacijoje nustatytų reikalavimų ir (arba) pakeitė mokėjimo nurodymų vykdymo sąlygas, arba kitas Sistemos dalyvio ir (arba) kitų Sistemos dalyvių padarytas klaidas;

148.	Lietuvos bankas negarantuoja Sistemos dalyviui pateiktos DPS programinės įrangos sąsajos su Sistemos dalyvio technine ir programine įranga, taip pat negarantuoja nenutrūkstamo ir saugaus programinės įrangos arba apsikeitimo elektroniniais dokumentais sistemos kompiuterių tinklo darbo dėl trečiųjų šalių arba paties Sistemos dalyvio veiklos (pvz.: operacinės sistemos pataisymai, ryšio sutrikimai dėl ryšio tiekėjo kaltės ir t. t.) net ir laikantis visų Sistemos dalyviui techninėje dokumentacijoje nustatytų reikalavimų. Tačiau, sutrikus Lietuvos banko Sistemos dalyviui pateiktos programinės įrangos veiklai, Lietuvos bankas įsipareigoja Sistemos dalyvį konsultuoti arba pakeisti pažeistą programinę įrangą.

149.	Sistemos dalyvis atsako už bet kokius nuostolius, kilusius dėl jo veiklos Sistemoje, arba įsipareigojimų pagal jų pateiktus mokėjimo nurodymus, Taisykles arba Sutartį, nevykdymo.

150.	Lietuvos bankas ir Sistemos dalyvis atleidžiami nuo atsakomybės už įsipareigojimų nevykdymą, jeigu jie įrodo, kad įsipareigojimai nevykdomi dėl nenugalimos jėgos aplinkybių (įskaitant, bet neapsiribojant, techninės įrangos gedimų, telekomunikacijų ir ryšio paslaugų sutrikimų, stichinių nelaimių, ligų epidemijų, streikų ir darbo ginčų atvejus). Apie tokių aplinkybių atsiradimą Sistemos dalyvis privalo nedelsdamas pranešti Lietuvos bankui ir imtis visų reikalingų priemonių joms pašalinti. Lietuvos bankas apie nenugalimos jėgos aplinkybių atsiradimą pagal galimybes, bet kaip įmanoma greičiau, informuoja Sistemos dalyvius ir imasi reikalingų priemonių joms pašalinti.

151.	Lietuvos bankas ir Sistemos dalyviai privalo imtis visų pagrįstų ir praktiškų priemonių bet kokiems pagal Taisyklių XII skyriaus nuostatas kylantiems nuostoliams sumažinti.

XIII SKYRIUS

ASMENS DUOMENŲ TVARKYMAS

152.	Lietuvos bankas yra Taisyklėse nurodytų asmens duomenų valdytojas ir tvarko duomenis vadovaudamasis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) 6 straipsnio 1 dalies e punktu (asmens duomenų tvarkymo tikslai, numatyti Taisyklių 154.1-154.3 papunkčiuose) ir 6 straipsnio 1 dalies a punktu (asmens duomenų tvarkymo tikslas, numatytas Taisyklių 154.4. papunktyje).

153.	Asmens duomenis sudaro:

153.1.	mokėtojo vardas ir pavardė, asmens kodas, adreso šalis, adresas, gimimo data, gimimo vieta (administracinis regionas, miestas, šalis), pilietybė, gyvenamoji vieta (miestas), darbo pobūdis, banko kodas, sąskaitos numeris, gavėjo vardas ir pavardė, asmens kodas, adreso šalis, adresas, gimimo data, gimimo vieta (administracinis regionas, miestas šalis), pilietybė, gyvenamoji vieta (miestas), darbo pobūdis, banko kodas, sąskaitos numeris, mokėjimo suma, mokėjimo paskirtis ir kita mokėjimo nurodymuose ir mokėjimo valdymo nurodymuose pateikta informacija;

153.2.	Sistemos dalyvio, išskyrus Lietuvos banką, arba finansų įstaigos, siekiančios tapti Sistemos dalyviu, pateikiami įgaliotų asmenų arba kontaktinių asmenų vardai ir pavardės, telefonai ir elektroninio pašto adresai;

153.3.	Sistemos dalyvio, išskyrus Lietuvos banką, arba finansų įstaigos, siekiančios tapti Sistemos dalyviu, pateikiami jo vadovo, valdybos narių ir naudos gavėjų vardai ir pavardės, ankstesnės pavardės (jeigu keitėsi), gimimo datos, pilietybės, ankstesnės pilietybės (jeigu keitėsi), nuolatinės gyvenamosios vietos šalys, informacija, ar asmuo yra politiškai paveikiamas, pareigos finansų įstaigoje, naudos gavėjų akcijų nuosavybės ar balsavimo teisių procentas, valdybos narių valdyboje užimama pozicija ir atsakomybės sritis, duomenys apie naudos gavėjams ir vadovams taikomas teisėsaugos institucijų, teismų ar veiklos priežiūrą atliekančių institucijų poveikio priemones, susijusias su finansinių paslaugų teikimu, vadovo (jeigu finansų įstaigos, siekiančios tapti Sistemos dalyviu, vardu veikia kitas asmuo – ir sandorį sudaryti įgalioto atstovo)bei galutinių naudos gavėjų (turinčių 25 proc.+1 akciją arba lygiavertes balsavimo teises) asmens tapatybės dokumento kopijos, vadovo gyvenimo aprašymas (CV), jeigu finansų įstaigos, siekiančios tapti Sistemos dalyviu, vardu veikia kitas asmuo – sandorį sudaryti įgalioto atstovo vardas ir pavardė, ankstesnė pavardė (jeigu keitėsi), gimimo data, pilietybė, ankstesnės pilietybės (jeigu keitėsi), nuolatinės gyvenamosios vietos šalis, informacija, ar asmuo yra politiškai paveikiamas. Šie duomenys gali būti gaunami ir iš viešai prieinamų šaltinių;

153.4.	Sistemos dalyvio, išskyrus Lietuvos banką, kontaktinių asmenų (darbuotojų ar kt.) elektroninio pašto adresai, atstovaujamo Sistemos dalyvio pavadinimas.

154.	Duomenų tvarkymo tikslas:

154.1.	užtikrinti Sistemos funkcionavimą sudarant sąlygas Sistemos dalyviams vykdyti mokėjimo nurodymus laikantis SEPA schemų reikalavimų (tvarkomi Taisyklių 153.1 ir 153.2 papunkčiuose nurodyti duomenys);

154.2.	įvertinti Sistemos dalyvio rizikingumą ir taikomų pinigų plovimo, teroristų finansavimo, sukčiavimo prevencijos bei tarptautinių sankcijų įgyvendinimo priemonių tinkamumą (tvarkomi Taisyklių 153.1 ir 153.3 papunkčiuose nurodyti duomenys);

154.3.	įvertinti Sistemos dalyvio arba įmonės, siekiančios tapti dalyviu, reputaciją ir rizikingumą (tvarkomi Taisyklių 153.3 papunktyje nurodyti duomenys);

154.4.	atlikti Sistemos dalyviams teikiamų paslaugų kokybinę analizę, kai vykdomos apklausos (tvarkomi Taisyklių 153.4 papunktyje nurodyti duomenys).

155.	Lietuvos bankas, tvarkydamas asmens duomenis, ir siekdamas sklandaus Sistemos veikimo, turi teisę pasitelkti duomenų tvarkytojus, kurie teikia informacinių technologijų ar susijusias paslaugas ir tvarko asmens duomenis Lietuvos banko vardu ir pagal Lietuvos banko nurodymus.

156.	Lietuvos bankas, tvarkydamas asmens duomenis:

156.1.	Vadovaujasi Lietuvos banko bendrųjų asmens duomenų tvarkymo nuostatais, patvirtintais Lietuvos banko valdybos pirmininko 2018 m. liepos 20 d. įsakymu Nr. V 2018/(1.7.E-260603)-02-113 „Dėl Lietuvos banko bendrųjų asmens duomenų tvarkymo nuostatų patvirtinimo“ ir kitais Europos Sąjungos ir Lietuvos banko teisės aktais;

156.2.	užtikrina, kad asmens duomenis tvarkyti įgalioti asmenys būtų įsipareigoję užtikrinti konfidencialumą arba jiems būtų taikoma atitinkama įstatuose nustatyta konfidencialumo prievolė;

156.3.	atsižvelgdamas į tvarkomų duomenų pobūdį, padeda Sistemos dalyviams taikydamas tinkamas technines ir organizacines priemones, kad būtų įvykdyta Sistemos dalyvių prievolė atsakyti į prašymus pasinaudoti duomenų subjekto teisėmis;

156.4.	suteikia Sistemos dalyviui visą reikalingą informaciją, susijusią su duomenų saugai taikomomis techninėmis ir organizacinėmis priemonėmis, kiek tai nepažeidžia Lietuvos banko paslaptį sudarančios informacijos ar kitos jautrios informacijos, sudarančios Europos Centrinio Banko ar Europos centrinių bankų sistemos konfidencialią informaciją.

157.	Sistemoje nustatytos administracinės, techninės, programinės ir kitos priemonės, apsaugančios sistemos duomenis nuo sunaikinimo, neteisėto pakeitimo, naudojimo ar atskleidimo:

157.1.	prieigai prie Sistemos taikoma dviguba autentifikacija ir tik su skaitmeninio parašo sertifikatais;

157.2.	Sistemos operatoriai gali atlikti tik tuos veiksmus, kuriuos leidžia jiems priskirtos teisės;

157.3.	visi Sistemoje atlikti veiksmai protokoluojami;

157.4.	prisijungti prie Sistemos galima iš uždaro tinklo arba per saugų ryšio kanalą, prisijungiant internetu, identifikuojamas dalyvio įrenginys, autentifikuojamas dalyvis, tinklo srautas šifruojamas ir filtruojamas;

157.5.	kitos priemonės, nurodytos Lietuvos banko Organizacijos tarnybos Informacinių technologijų departamento direktoriaus ir Bankininkystės tarnybos Operacijų ir mokėjimų departamento direktoriaus 2017 m. gruodžio 5 d. patvirtintame (Nr. V 2017/(26.58.E-2602)-14-7) Mokėjimo sistemos CENTROlink apsaugos priemonių sąraše.

158.	Asmens duomenų saugojimo laikas:

158.1.	Taisyklių 153.1 papunktyje nurodyti asmens duomenys Sistemoje saugomi 10 metų nuo gavimo dienos. Pasibaigus duomenų saugojimo laikotarpiui duomenys automatiniu būdu neatkuriamai sunaikinami;

158.2.	Taisyklių 153.2 ir 153.3 papunkčiuose nurodyti asmens duomenys saugomi Sistemos dalyvio dalyvavimo Sistemoje metu ir 10 metų nuo Sistemos dalyvio išregistravimo iš Sistemos, taip pat 5 metus nuo prašymo tapti Sistemos dalyviu atmetimo dienos. Pasibaigus duomenų saugojimo laikotarpiui duomenys rankiniu būdu neatkuriamai sunaikinami;

158.3.	Taisyklių 153.4 papunktyje nurodyti asmens duomenys saugomi Sistemos dalyvio dalyvavimo Sistemoje metu. Pateikus naujus Sistemos dalyvio kontaktinių asmenų duomenis, anksčiau turėti nebeaktualūs kontaktinių asmenų duomenys rankiniu būdu neatkuriamai sunaikinami. Kontaktiniam asmeniui atšaukus duotą sutikimą, asmens duomenų tvarkymas nutraukiamas, asmens duomenys ištrinami.

159.	Asmens duomenis Lietuvos bankas teikia trečiosioms šalims tik Europos Sąjungos ir Lietuvos Respublikos teisės aktuose nustatytais atvejais. Siekdamas užtikrinti, kad Sistemos dalyvių mokėjimai pasiektų visą SEPA erdvę, Lietuvos bankas gali mokėjimo nurodymus su juose esančiais asmens duomenimis perduoti STEP2 sistemai ar kitai SEPA reikalavimus atitinkančiai tarpuskaitos sistemai.

160.	Lietuvos bankas turi teisę naudoti Sistemoje sukauptus agreguotus ir nuasmenintus duomenis tyrimams ir statistikai (įskaitant jų atskleidimą visuomenei) Lietuvos banko veiklą reglamentuojančių teisės aktų nustatyta tvarka. Išskirtiniais atvejais, esant pagrįstam Lietuvos banko valdybos sprendimui, duomenys, vadovaujantis Lietuvos banko teisės aktais, tyrimams gali būti naudojami nenuasmeninti.

161.	Lietuvos bankas, sužinojęs apie asmens duomenų saugumo pažeidimą, nepagrįstai nedelsdamas, tačiau ne vėliau kaip per vieną darbo dieną praneša Sistemos dalyviui duomenų valdytojui saugumo pažeidimo datą ir laiką, aplinkybes, asmens duomenų, kurių saugumas pažeistas, skaičių, priemones, kurių imtasi siekiant pašalinti pažeidimą ar sumažinti jo pasekmes.

162.	Sistemos dalyviai, atlikdami duomenų valdytojų pareigas, informuoja savo klientus, kad mokėjimo nurodymuose ir mokėjimo valdymo nurodymuose pateikti asmens duomenys bus tvarkomi Lietuvos banko.

XIV SKYRIUS

BAIGIAMOSIOS NUOSTATOS

163.	Laikomasi nuostatos, kad Sistemos dalyviai žino visus savo įsipareigojimus, susijusius su teisės aktais, reglamentuojančiais asmens duomenų apsaugą, pinigų plovimo ir terorizmo finansavimo prevenciją ir tarptautinių sankcijų įgyvendinimą, ir visų su tuo susijusių savo įsipareigojimų laikosi.

164.	Siekdamas apsisaugoti nuo atsiskaitymo, operacinės, veiklos, reputacijos rizikų bei užtikrinti Sistemos finansinį ir veiklos stabilumą, Lietuvos bankas turi teisę vykdyti mokėjimo nurodymų stebėseną ir kontrolę.

165.	Sistema ir jos funkcionalumas negali būti naudojami Sistemos dalyvio rinkodaros tikslais, mokėjimo nurodymai negali būti panaudoti reklaminėms kampanijoms arba kitiems su pačiu mokėjimu nesusijusiems pranešimams perduoti. Sistemos dalyvis yra atsakingas už visus tokio panaudojimo padarinius. Lietuvos bankas sprendžia, ar Sistema naudojama tinkamai, ir turi teisę apriboti Sistemos dalyvio galimybę teikti mokėjimo nurodymus ir gauti mokėjimus arba vienašališkai, be išankstinio įspėjimo nutraukti Sutartį.

166.	Lietuvos bankas Sistemos dalyvius supažindina su Taisyklių pakeitimų ir papildymų projektais ir nustato ne trumpesnį kaip 30 (trisdešimt) kalendorinių dienų terminą pasiūlymams ir pastaboms pareikšti. Trumpesnis kaip 30 (trisdešimt) kalendorinių dienų terminas gali būti nustatytas tokiais atvejais:

166.1.	Taisyklių pakeitimo arba papildymo pagrindas – naujai priimtas, pakeistas ar papildytas Lietuvos Respublikos įstatymas arba teismo ar viešojo juridinio asmens sprendimas;

166.2.	Taisyklių pakeitimai būtini Sistemos saugumui kilusiai grėsmei pašalinti arba dėl kitų svarbių priežasčių.

167.	Lietuvos bankas turi teisę vienašališkai keisti Taisykles, Sistemos dalyviams pranešęs prieš Taisyklių 166 punkte nurodytą terminą.

168.	Esant prieštaravimų tarp Taisyklių ir Sutarties nuostatų, taikomos Taisyklių nuostatos, jeigu Sutarties šalys aiškiai nesusitaria, kad atitinkama Sutarties nuostata taikoma nepaisant to, kad Taisyklėse numatyta kitaip. Esant prieštaravimų tarp Taisyklių ir techninės dokumentacijos nuostatų, taikomos Taisyklių nuostatos, jeigu Lietuvos bankas ir Sistemos dalyvis nesusitaria kitaip.

169.	Sistemos dalyvių teisėms ir įsipareigojimams, atsirandantiems dėl dalyvavimo Sistemoje, taikoma Lietuvos Respublikos teisė.

170.	Nepavykus derybomis išspręsti ginčų, kilusių tarp Lietuvos banko bei Sistemos dalyvio ir susijusių su Sistemos veikla bei Taisyklėmis, jie sprendžiami Lietuvos Respublikos teismuose Lietuvos Respublikos įstatymų nustatyta tvarka.

________________

Lietuvos banko mokėjimo sistemos CENTROlink veikimo taisyklių

1 priedas

CENTROLINK DALYVIO SUTARTIES BENDROJI DALIS

Lietuvos bankas ir Specialiojoje dalyje nurodyta įmonė (toliau – Sistemos dalyvis), sudaro šią Lietuvos banko mokėjimo sistemos CENTROlink dalyvio sutartį (toliau – Sutartis) toliau aptartomis sąlygomis.

I. BENDROSIOS NUOSTATOS

1.	Sutartyje vartojamos šios sąvokos:

1.1.	Bendroji dalis – Sutarties dalis, kurioje aptartos bendrosios Sutarties sąlygos, taikomos visiems Sistemos dalyviams nepaisant to, kada Sutartis buvo pasirašyta;

1.2.	BIC kodas – banko identifikacinis kodas, SWIFT organizacijos išduodamas finansų įstaigoms ar kitiems subjektams;

1.3.	Finansų įstaigos kodas (FĮK) – atsakingos institucijos Sistemos dalyviui suteiktas kodas, kuris yra sudėtinė IBAN formato sąskaitos pagal ISO 13616-1:2020 standartą „Finansinės paslaugos. Tarptautinis banko sąskaitos numeris (IBAN). 1 dalis. IBAN struktūra“ dalis ir vienareikšmiškai identifikuoja finansų įstaigą ir (kai taikoma) finansų įstaigos filialą;

1.4.	Finansinis užstatas – į finansinio užstato sąskaitą pervestos lėšos eurais, kurios yra finansinis užstatas pagal finansinio užtikrinimo neperduodant užstato nuosavybės teisės susitarimą, užtikrinančios Sistemos dalyvio įsipareigojimus Lietuvos bankui, kylančius pagal Sutartį arba Taisykles;

1.5.	FU sąskaita – finansinio užstato sąskaita, skirta įsipareigojimams, kylantiems iš mokėjimo nurodymų pagal SCT ir SDD schemą užtikrinti;

1.6.	FU Inst sąskaita – finansinio užstato sąskaita, skirta įsipareigojimams, kylantiems iš mokėjimo nurodymu pagal SCT Inst schemą užtikrinti;

1.7.	Minimali finansinio užstato suma – suma, kuri visu Sutarties galiojimo laikotarpiu turi būti FU sąskaitoje (jeigu nustatoma);

1.8.	Sistema – Lietuvos banko mokėjimo sistema CENTROlink;

1.9.	Taisyklės – Lietuvos banko mokėjimo sistemos CENTROlink veikimo taisyklės, patvirtintos Lietuvos banko valdybos 2015 m. gruodžio 22 d. nutarimu Nr. 03-204 „Dėl Lietuvos banko mokėjimo sistemos CENTROlink adresuojamojo BIC turėtojo sutarties sudarymo taisyklių patvirtinimo“;

1.10.	Specialioji dalis – neatsiejama Sutarties dalis, kurioje nurodomi su Sistemos dalyviu susiję individualūs duomenys ir kitos sąlygos, dėl kurių susitaria Sistemos dalyvis ir Lietuvos bankas;

1.11.	Sutartis – ši CENTROlink dalyvio sutartis, kurią sudaro Bendroji dalis ir Specialioji dalis. Bendroji dalis ir Specialioji dalis sudaro vieną bendrą, neatsiejamą, nedalomą dokumentą, viena be kitos negalioja ir negali būti atskirai interpretuojamos ar aiškinamos;

1.12.	Sutarties įsigaliojimo diena – Sutarties Specialiojoje dalyje nurodyta diena, kurią įsigalioja Sutartis;

1.13.	Šalis – Lietuvos bankas arba Sistemos dalyvis.

2.	Kitos Sutartyje vartojamos sąvokos turi tą pačią reikšmę kaip Taisyklėse nurodytos atitinkamos sąvokos.

3.	Lietuvos banko mokėjimo sistemos CENTROlink (toliau – Sistema) veikimą reglamentuoja Taisyklės ir Lietuvos Respublikos teisės aktai.

4.	Šalių santykius, susijusius su dalyvavimu Sistemoje, reglamentuoja Sutartis, Taisyklės ir Lietuvos banko elektroninio sertifikavimo sistemos taisyklės. Techniniai reikalavimai, susiję su dalyvavimu Sistemoje ir mokėjimo nurodymų Sistemai pateikimu, nurodyti Sistemos techninėje dokumentacijoje.

II. SUTARTIES DALYKAS, ŠALIŲ TEISĖS IR PAREIGOS

5.	Sutartimi Lietuvos bankas, būdamas sistemos operatorius, suteikia galimybę Specialiojoje dalyje nurodytam Sistemos dalyviui pateikti mokėjimo nurodymus į Sistemą ir gauti mokėjimus iš Sistemos, o Sistemos dalyvis įsipareigoja naudotis galimybe teikti mokėjimo nurodymus į Sistemą ir gauti mokėjimus iš Sistemos Sutartyje nustatytomis sąlygomis ir tvarka.

6.	Už pagal Sutartį teikiamas paslaugas Sistemos dalyvis Lietuvos bankui moka Taisyklių 2 priede nustatyta tvarka.

7.	Nuo Specialiojoje dalyje nustatytos Sutarties įsigaliojimo dienos Sistemos dalyvis įregistruojamas Sistemoje ir įgyja visas su tuo susijusias teises pagal Sutartį.

8.	Sistemos dalyvis turi teisę:

8.1.	gauti konsultacijas iš Lietuvos banko, siekdamas prisijungti prie Sistemos ir naudotis jos paslaugomis;

8.2.	susipažinti su Sistemos technine dokumentacija, kuri būtina mokėjimo paslaugoms teikti;

8.3.	siekdamas efektyvaus bendradarbiavimo su Lietuvos banku ir sklandaus techninės integracijos su CENTROlink sistema proceso, pasitelkti techninės integracijos, konsultavimo ir teisinių paslaugų išorės teikėjus, kuriems įsipareigoja taikyti ne mažesnius konfidencialios informacijos apsaugos reikalavimus, negu nustatyti Sistemos dalyviui atitinkamose sutartyse su Lietuvos banku (atsakomybė už paslaugų teikėjų netinkamą konfidencialios informacijos tvarkymą tenka Sistemos dalyviui);

8.4.	turėti techninę sąsają su Sistema ir pats teikti mokėjimo nurodymus ir juos priimti;

8.5.	realiuoju laiku gauti informaciją apie kitų Sistemos dalyvių pateiktų mokėjimo nurodymų, kuriuose jis nurodytas kaip lėšų gavėjas, įskaitymą;

8.6.	realiuoju laiku stebėti savo finansinio užstato likutį ir informaciją apie bendrą numatomų įplaukų sumą;

8.7.	pasibaigus kiekvienai tarpuskaitos procedūrai, gauti informaciją apie savo iki šios tarpuskaitos procedūros pradžios pateiktų į Sistemą mokėjimo nurodymų įskaitymą ir kitų Sistemos dalyvių į Sistemą pateiktų mokėjimo nurodymų, kuriuose jis nurodytas kaip lėšų gavėjas, įskaitymą ir numatomas įplaukas;

8.8.	pasibaigus Sistemos darbo laikui, gauti informaciją apie Sistemos dalyvio į Sistemą pateiktus mokėjimo nurodymus, kurie buvo atmesti dėl nepakankamo klientų lėšų sąskaitų likučio susidarančiam Sistemos dalyvio grynajam įsipareigojimui padengti;

8.9.	Sutartyje nustatyta tvarka gauti iš Lietuvos banko informaciją apie užmokestį, apskaičiuotą už suteiktas paslaugas;

8.10.	paaiškėjus užmokesčio sumos apskaičiavimo klaidai, reikalauti ją ištaisyti;

8.11.	pateikęs prašymą, turėti daugiau negu vieną finansinio užstato sąskaitą, jeigu Sistemos dalyvis turi daugiau negu vieną BIC kodą;

8.12.	nutraukti šią Sutartį joje nurodytais terminais ir tvarka;

9.	Sistemos dalyvis neturi teisės dėl Sutarties atsirandančias teises ir (arba) įsipareigojimus perleisti kitiems asmenims.

10.	Lietuvos bankas turi teisę:

10.1.	gauti užmokestį už teikiamas tarpininkavimo paslaugas pagal Sutartį;

10.2.	gauti iš Sistemos dalyvio informaciją apie jo pasirengimą vykdyti Sutartį, ketinamų vykdyti operacijų kiekius ir dydžius bei kitą su paslaugų teikimu susijusią informaciją, be kurios Lietuvos bankas negali kokybiškai teikti paslaugų;

10.3 prašyti Sistemos dalyvių atnaujinti Taisyklių 6 priede pateiktą Sistemos dalyvio pažinimo klausimyną ir kitą papildomą informaciją dėl Sistemos dalyvio pažinimo klausimyne pateiktos informacijos;

10.4.	apriboti Sistemos dalyvio teises teikti mokėjimo nurodymus ir gauti pavedimus, jeigu:

10.4.1.	tokia veikla kelia bendrą riziką Sistemai;

10.4.2.	tokia veikla kelia reputacinę arba operacinę riziką Lietuvos bankui;

10.4.3.	finansinio užstato sąskaitoje nėra nustatyto minimalaus finansinio užstato;

10.4.4.	Sistemos dalyviui tapus nemokiam arba kai tampa žinoma, kad artimiausiu metu Sistemos dalyvis taps nemokus;

10.4.5.	esant įtarimų, kad Sistemos dalyvis netinkamai laikosi pinigų plovimo, teroristų finansavimo ir sukčiavimo prevencijos ar tarptautinių sankcijų įgyvendinimo reikalavimų;

10.4.6.	paaiškėjus, kad Sistemos dalyvio Lietuvos bankui prieš sudarant Sutartį arba Sutarties galiojimo metu pateikta informacija neatitinka tikrovės arba buvo pateikta ne visa Lietuvos banko reikalaujama informacija ir tokią informaciją žinodamas Lietuvos bankas nebūtų sudaręs Sutarties su Sistemos dalyviu, būtų sudaręs Sutartį kitomis sąlygomis arba būtų priėmęs kitokius sprendimus dėl tolesnės dalykinių santykių eigos;

10.4.7.	Sistemos dalyvis nevykdo įsipareigojimų, nurodytų Sutartyje;

10.4.8.	Sistemos dalyvis pažeidžia reikalavimus, nustatytus Taisyklėse, Sutartyje ir kituose teisės aktuose, reglamentuojančiuose Sistemos veiklą;

10.5	vienašališkai nustatyti ir keisti minimalią finansinio užstato sumą finansinio užstato sąskaitai, apie tai ne vėliau kaip prieš 7 (septynias) kalendorines dienas pranešęs Sistemos dalyviui ir nurodęs tokio pakeitimo motyvus;

10.6.	apriboti Sistemos dalyvio galimybę disponuoti finansiniu užstatu, jeigu yra įsigaliojęs Lietuvos banko valdybos nutarimas dėl poveikio priemonių taikymo Sistemos dalyviui arba kitais teisės aktuose nustatytais atvejais;

10.7.	nurašyti Sistemos dalyvio lėšas Sutartyje, Sistemos taisyklėse ir teisės aktuose nustatytais atvejais;

10.8.	pateikti kitai SEPA mokėjimo sistemai informaciją apie Sistemos dalyvio pasiekiamumą;

10.9.	su Sutartimi susijusioms paslaugoms teikti pasitelkti trečiuosius asmenis apie tai iš anksto neinformavęs Sistemos dalyvio;

10.10.	vienašališkai keisti Sutarties Bendrosios dalies nuostatas, apie tai ne vėliau kaip prieš 30 dienų paskelbdamas interneto tinklalapyje ir apie pakeitimą informuodamas Sistemos dalyvį jo nurodytu kontaktiniu el. pašto adresu.

11.Sistemos dalyvio teisės, esant 10.4. papunktyje nurodytam pagrindui, gali būti apribojamos Lietuvos banko sprendimu iki 6 (šešių) mėnesių. Šis terminas vieną kartą gali būti pratęstas papildomam 6 (šešių) mėnesių terminui. Jeigu aplinkybės, dėl kurių yra apribotos Sistemos dalyvio teisės nepasikeičia ir Sistemos dalyviui nustatytas apribojimas trunka ilgiau kaip 1 (vienus) metus, Lietuvos bankas turi teisę nedelsdamas vienašališkai be išankstinio įspėjimo nutraukti Sutartį ir išregistruoti Sistemos dalyvį iš Sistemos.

12.	Sistemos dalyvis įsipareigoja:

12.1.	griežtai laikytis jo veiklai taikytinų teisės aktų nuostatų, įskaitant, bet tuo neapsiribojant, pinigų plovimo, teroristų finansavimo ir sukčiavimo prevenciją bei tarptautinių sankcijų įgyvendinimą užtikrinančių priemonių reikalavimus ir mokėjimo paslaugų vartotojų lėšų apsaugos reikalavimus;

12.2.	visu Sutarties galiojimo laikotarpiu atitikti Taisyklėse ir Sistemos techninėje dokumentacijoje nustatytus reikalavimus, taikomus Sistemos dalyviui;

12.3.	Lietuvos banko prašymu pateikti informaciją, kaip laikomasi Sutarties ir Taisyklių reikalavimų;

12.4.	ne vėliau kaip per 10 darbo dienų elektroninio pašto adresais centrolink@lb.lt ir ridcompliance@lb.lt informuoti Lietuvos banką apie savo pavadinimo, kodo, patronuojančiųjų įmonių, galutinių naudos gavėjų, vadovo, buveinės rekvizitų, verslo plano, licencijos arba kito priežiūros institucijos išduoto dokumento, įrodančio Sistemos dalyvio teisę teikti mokėjimo arba investicines paslaugas, pasikeitimus, taip pat apie jam, jeigu priklauso įmonių grupei, visų tokios įmonių grupės įmonėms, vadovams, galutiniams naudos gavėjams taikomas sankcijas, teisėsaugos institucijų, teismų ar veiklos priežiūrą atliekančių institucijų skirtas poveikio priemones, susijusias su finansinių paslaugų teikimu, ir kitos informacijos, pateiktos Lietuvos bankui siekiant prisijungti prie Sistemos, esminius pasikeitimus;

12.5.	užtikrinti sąsajos su Sistema organizacinių, techninių ir programinių priemonių veikimą pagal Lietuvos banko pateiktus techninius reikalavimus, valdyti savo informacinių sistemų, susijusių su Sistema, apsaugą ir operacinę riziką;

12.6.	užtikrinti teikiamos ir gaunamos informacijos konfidencialumą ir vientisumą;

12.7.	nuolat stebėti, ar jo įsipareigojimus užtikrinančiose finansinio užstato sąskaitose esančio finansinio užstato pakanka jo įsipareigojimams, atsirandantiems pagal pateiktus mokėjimo nurodymus, ir įsipareigojimams, atsirandantiems dėl paslaugų pagal Sutartį teikimo, padengti ir, prireikus, papildyti sąskaitas pervedant papildomą finansinio užstato dalį;

12.8.	Sutartyje nustatyta tvarka mokėti užmokestį už pagal Sutartį ir Taisykles teikiamas paslaugas;

12.9.	naudoti sąsajai su Sistema ir siunčiamiems pranešimams pasirašyti Lietuvos banko elektroninio sertifikavimo sistemos skaitmeninio parašo sertifikatus, išduotus Sistemos dalyvio įgaliotiems asmenims pagal Lietuvos banko elektroninio sertifikavimo sistemos taisyklių nuostatas;

12.10.	paskirti prisijungimo prie Sistemos DPS programinės įrangos administratorių, kuris valdytų šios įrangos parametrus ir naudotojų teises, ne rečiau kaip kartą per tris mėnesius patikrintų naudotojų prieigos teises ir panaikintų prieigos teises tiems naudotojams, kurie nebesinaudoja DPS;

12.11.	dalyvauti Lietuvos banko rengiamuose veiklos tęstinumo testavimuose, apie kurių pradžią Lietuvos bankas praneša ne vėliau kaip prieš 10 (dešimt) kalendorinių dienų;

12.12.	teikti tiesioginio debeto mokėjimo nurodymus tik tiems asmenims, kurie pasirinko gauti tokius mokėjimo nurodymus ir kurie Lietuvos banko yra įrašyti į tiesioginio debeto mokėjimo nurodymų gavėjų žinyną;

12.13.	vykdyti kitas Sutartyje ir Sistemos taisyklėse nurodytas pareigas.

13.	Lietuvos bankas įsipareigoja:

13.1.	užtikrinti Sistemos dalyviui prieigą prie Sistemos: pateikti sąsajos su Sistema programinę įrangą „Dalyvio prisijungimo stotis“ (DPS), kuria turi naudotis Sistemos dalyviai, apsikeisdami mokėjimo nurodymais ir su jais susijusia informacija;

13.2.	suteikti Sistemos dalyvio paskirtam asmeniui DPS administravimo teises, kurios leidžia valdyti DPS instrukcijoje nurodytas naudotojų prieigos teises;

13.3.	pateikti techninę dokumentaciją: reikalavimus ir rekomendacijas dėl informacinių sistemų, prisijungimo stočių techninės ir sisteminės programinės įrangos, informacijos apsikeitimo srautų ir pranešimų struktūrų aprašymus;

13.4.	konsultuoti Sistemos dalyvį dėl prisijungimo prie Sistemos ir jos paslaugų gavimo;

13.5.	vykdyti kitas Sutartyje ir Taisyklėse nustatytas pareigas.

III. FINANSINIO UŽSTATO PATEIKIMAS IR DISPONAVIMAS LĖŠOMIS

14.	Sistemos dalyvis privalo užtikrinti, kad FU ir (arba) FU Inst sąskaitose esančio finansinio užstato suma visu Sutarties galiojimo laikotarpiu viršys visus Sistemos dalyvio įsipareigojimus, kylančius pagal Sistemos dalyvio pateiktus mokėjimo nurodymus, ir įsipareigojimus, atsirandančius teikiant paslaugas pagal Sutartį.

15.	Sistemos dalyvis privalo užtikrinti, kad Sutarties galiojimo laikotarpiu FU ir (arba) FU Inst sąskaitose esantis finansinis užstatas nebūtų mažesnis nei Lietuvos banko jam nustatyta minimali finansinio užstato suma, taikoma tai FU ir (arba) FU Inst sąskaitai.

16.	Sistemos dalyviui, turinčiam kelis BIC kodus, Sistemoje gali būti atidarytos kelios FU ir (arba) FU Inst sąskaitos, susietos su atskirais BIC kodais. Kiekvienoje klientų lėšų sąskaitoje esantis finansinis užstatas skirtas Sistemos dalyvio finansiniams įsipareigojimams užtikrinti pagal tą BIC kodą, su kuriuo ta FU ir (arba) FU Inst sąskaita susieta.

17.	Specialiojoje dalyje nurodytoje FU ir (arba) FU Inst sąskaitoje esantis finansinis užstatas laikomas finansiniu užstatu, perduotu pagal finansinio užtikrinimo neperduodant užstato nuosavybės teisės susitarimą, sudarytą vadovaujantis Lietuvos Respublikos finansinio užtikrinimo susitarimų įstatymo nuostatomis. Lietuvos bankas turi teisę iš FU ir (arba) FU Inst sąskaitoje esančio finansinio užstato padengti bet kokius Sistemos dalyvio esamus arba būsimus įsipareigojimus, kylančius iš jų pateiktų mokėjimo nurodymų. Šiame punkte numatytą teisę Lietuvos bankas turi net jeigu jo reikalavimai yra sąlyginiai arba dar nesuėjo jų terminas.

18.	Įvykus Taisyklių 35 punkte nurodytiems įvykiams, nepaisant bet kokios nemokumo bylos iškėlimo Sistemos dalyviui ir nepaisant Sistemos dalyvio teisių perleidimo, teismo ar kitokio arešto arba kitokio Sistemos dalyvio teisių pasikeitimo, visi Sistemos dalyvio įsipareigojimai, atsirandantys dėl mokėjimo nurodymų, automatiškai ir tuoj pat vykdomi prieš terminą, be išankstinio įspėjimo. Dvišaliai Sistemos dalyvio ir Lietuvos banko įsipareigojimai vienašališkai Lietuvos banko įskaitomi tarpusavyje naudojant Sistemos dalyvio FU ir (arba) FU Inst sąskaitoje esantį finansinį užstatą, o skolinga didesnę sumą Šalis privalo sumokėti kitai Šaliai skirtumą.

19.	Jeigu į FU ir (arba) FU Inst sąskaitas buvo nepagrįstai įrašytos arba iš jų nurašytos lėšos, Lietuvos bankas, nustatęs šią klaidą ir apie tai informavęs Sistemos dalyvį, ją ištaiso.

20.	Jeigu Sistemos dalyvio pateiktiems mokėjimo nurodymams įvykdyti nepakaks finansinio užstato, Lietuvos bankas neturi pareigos papildyti finansinio užstato savo lėšomis. Tokiu atveju taikomos atitinkamos Sistemos taisyklių nuostatos.

21.	Kai FU ir (arba) FU Inst sąskaitoje esančio finansinio užstato nepakanka Sistemos dalyvio finansiniams įsipareigojimams, atsirandantiems dėl mokėjimo nurodymų, padengti arba FU ir (arba) FU Inst sąskaitoje esanti finansinio užstato suma yra mažesnė, nei Lietuvos banko nustatyta minimali finansinio užstato suma, ir finansinis užstatas nepadidinamas iki reikalingos sumos nedelsiant, Lietuvos bankas turi teisę savo nuožiūra be išankstinio įspėjimo:

21.1.	nustatyti lėšų naudojimo apribojimą trūkstamai sumai;

21.2.	apriboti paslaugų teikimą Sistemos dalyviui Sistemoje;

21.3.	Lietuvos banko vienašališku pasirinkimu nutraukti Sutartį ir Sistemos dalyvį išregistruoti iš Sistemos.

22.	Jeigu FU ir (arba) FU Inst sąskaitose esančio finansinio užstato nepakanka padengti Sistemos dalyvio įsipareigojimams, Lietuvos bankas turi teisę trūkstamas lėšas išieškoti teisės aktų nustatyta tvarka.

23.	Už FU ir (arba) FU Inst sąskaitose laikomą finansinį užstatą Sistemos dalyviui atlyginama taikant Palūkanų normų už Lietuvos banke laikomus su pinigų politika nesusijusius indėlius aprašo, patvirtinto Lietuvos banko valdybos 2024 m. spalio 31 d. nutarimu Nr. 03-126 „Dėl palūkanų normų už Lietuvos banke laikomus su pinigų politika nesusijusius indėlius patvirtinimo“, 4.4 papunktyje nustatytas palūkanų normas.

IV. KONFIDENCIALUMAS IR ASMENS DUOMENŲ TVARKYMAS

24.	Informaciją apie Sistemos dalyvį, jo finansinį užstatą ir Sistemos dalyvio nurodymu atliekamas operacijas, įskaitant asmens duomenis, Lietuvos bankas teikia trečiosioms šalims tik Lietuvos Respublikos teisės aktuose ir Europos Sąjungos teisės aktuose nustatytais atvejais.

25.	Lietuvos bankas, siekdamas užtikrinti mokėjimo nurodymų vykdymą ir kontrolę be Sistemos dalyvio sutikimo gali stebėti (kaip nurodyta Sistemos Taisyklėse) Sistemos dalyvio atliekamas operacijas, kad galėtų įvertinti, ar tinkamai laikomasi Sistemos taisyklių ir Sutarties nuostatų. Lietuvos bankas taip pat turi teisę naudoti Sistemoje sukauptus agreguotus ir nuasmenintus duomenis apžvalgoms, tyrimams ir statistikai Lietuvos banko veiklą reglamentuojančių teisės aktų nustatyta tvarka, kaip nurodyta Sistemos Taisyklėse.

26.	Naudotojų identifikatoriai, slaptažodžiai ir kodai, susiję su Sistemos dalyvio naudojama DPS ir tinklų valdymu, laikomi konfidencialia informacija.

27.	Sistemos dalyvis turi teisę stebėti tik savo duomenis. Sistemos dalyvis privalo nedelsdamas informuoti Lietuvos banką, jeigu dėl klaidos Sistemoje jam atsirado galimybė susipažinti su duomenimis, su kuriais susipažinti jis neturi įgaliojimų.

28.	Sutarčiai sudaryti ir vykdyti gautus bei kitus asmens duomenis Lietuvos bankas tvarko vadovaudamasis Sistemos Taisyklėmis ir kitais taikytinais teisės aktais.

V. SUTARTIES GALIOJIMAS

29. Sutartis įsigalioja Specialiojoje dalyje nurodytą Sutarties įsigaliojimo dieną ir galioja neterminuotai.

30. Sutartis gali būti nutraukiama Šalių bendru sutarimu arba vienos Šalies iniciatyva.

31. Lietuvos bankas turi teisę nedelsiant vienašališkai be išankstinio įspėjimo nutraukti Sutartį ir išregistruoti Sistemos dalyvį iš Sistemos Taisyklių 35 punkte numatytais atvejais.

32. Nutraukus Sutartį, Šalių finansiniai įsipareigojimai, Sutartyje ir Sistemos taisyklėse nustatyta tvarka kilę iki Sutarties nutraukimo momento, galioja, kol jie bus įvykdyti. Sutarties nutraukimas nepanaikina teisės reikalauti atlyginti nuostolius, atsiradusius dėl Sutarties neįvykdymo.

33. Lietuvos bankas turi teisę sulaikyti dalį Sistemos dalyvio finansinio užstato arba pareikalauti papildyti finansinį užstatą, jeigu kiti asmenys gali reikalauti, kad Lietuvos bankas atlygintų su Sistemos dalyvio mokėjimų gavimu susijusius nuostolius arba atšauktų gautus mokėjimus.

34. Sutarties nutraukimas neturi įtakos ginčų nagrinėjimo tvarką nustatančių Sutarties sąlygų ir kitų Sutarties sąlygų galiojimui, jeigu šios sąlygos pagal savo esmę lieka galioti ir po Sutarties nutraukimo.

VI. ŠALIŲ ATSAKOMYBĖ

35.	Lietuvos bankas atsako tik už tiesioginius Sistemos dalyvio nuostolius, patirtus dėl tyčinių Lietuvos banko darbuotojų veiksmų arba dėl Lietuvos banko darbuotojų didelio neatsargumo.

36.	Lietuvos bankas jokiais atvejais neatsako:

36.1.	už Sistemos dalyvio netiesioginius nuostolius;

36.2.	už Sistemos dalyvio nuostolius, patirtus dėl Sistemos dalyviui kilusios atsakomybės dėl Sistemoje neįvykdytų arba netinkamai įvykdytų Sistemos dalyvio mokėjimo nurodymų;

36.3.	už Sistemos dalyvio nuostolius, kuriuos Sistemos dalyvis patyrė dėl savo paties kaltės;

36.4.	už bet kokius nuostolius, atsirandančius dėl techninės infrastruktūros sutrikimų arba gedimų, jeigu tokie sutrikimai arba gedimai atsirado nepaisant to, kad Lietuvos bankas įgyvendino priemones, pagrįstai reikalingas, siekiant apsaugoti infrastruktūrą nuo sutrikimų arba gedimų ir pašalinti tokių sutrikimų arba gedimų padarinius;

36.5.	už Sistemos dalyvio ir (arba) jam neteisingai pateiktą informaciją, jeigu pateikdamas Sistemai mokėjimo nurodymus Sistemos dalyvis nesilaikė Sistemos techninėje dokumentacijoje nustatytų reikalavimų ir (arba) pakeitė mokėjimo nurodymų vykdymo sąlygas, arba kitas Sistemos dalyvio padarytas klaidas;

36.6.	už Sistemos dalyvio nuostolius, už kuriuos Lietuvos bankas, kaip Sistemos operatorius, neatsako pagal Sistemos taisyklėse įtvirtintas nuostatas;

36.7.	už tai, kaip Sistemos dalyvis laikosi jo veiklai taikomų teisės aktų reikalavimų; Lietuvos bankas, veikdamas pagal šią Sutartį nestebi ir neprižiūri Sistemos dalyvio veiklos ir neatsako už bet kokius Sistemos dalyvio veiklai taikytinų teisės aktų pažeidimus.

37.	Lietuvos bankas negarantuoja Sistemos dalyviui pateiktos DPS programinės įrangos sąsajos su Sistemos dalyvio technine ir programine įranga, taip pat negarantuoja nenutrūkstamo ir saugaus programinės įrangos arba apsikeitimo elektroniniais dokumentais sistemos kompiuterių tinklo darbo dėl trečiųjų šalių arba paties Sistemos dalyvio veiklos (pvz.: operacinės sistemos taisymai, ryšio sutrikimai dėl ryšio tiekėjo kaltės ir t. t.) net ir jam laikantis visų techninėje dokumentacijoje nustatytų reikalavimų. Tačiau, sutrikus Lietuvos banko Sistemos dalyviui pateiktos programinės įrangos veiklai, Lietuvos bankas įsipareigoja Sistemos dalyvį konsultuoti arba pakeisti pažeistą programinę įrangą.

38.	Sistemos dalyvis atsako už bet kokius nuostolius, kilusius dėl jo veiklos Sistemoje, arba dėl įsipareigojimų, kilusių pagal jo pateiktus mokėjimo nurodymus, Sistemos taisykles arba Sutartį, nevykdymo, įskaitant ir Lietuvos banko, veikiančio kaip tiesioginis STEP2 ir (arba) RT1 dalyvis, nuostolius.

39.	Sistemos dalyvis įsipareigoja atlyginti bet kokias Lietuvos banko papildomas išlaidas, sumokėtas palūkanas arba delspinigius ir Lietuvos banko nuostolius, turėtus dėl to, kad jis Sistemoje veikia kaip Sistemos dalyvio STEP2 ir (arba) RT1 tiesioginis dalyvis. Ši nuostata netaikoma, jeigu atitinkami reikalavimai kyla dėl Lietuvos banko darbuotojų tyčinių veiksmų arba didelio neatsargumo.

40.	Lietuvos bankas ir Sistemos dalyvis atleidžiami nuo atsakomybės už įsipareigojimų nevykdymą, jeigu jie įrodo, kad įsipareigojimai nevykdomi dėl nenugalimos jėgos aplinkybių (įskaitant, bet neapsiribojant, techninės įrangos gedimų, telekomunikacijų ir ryšio paslaugų sutrikimų, stichinių nelaimių, ligų epidemijų, streikų ir darbo ginčų atvejus). Apie tokių aplinkybių atsiradimą įsipareigojimų nevykdanti Šalis privalo nedelsdama pranešti kitai Šaliai ir imtis visų reikalingų priemonių joms pašalinti.

41.	Šalys privalo imtis visų pagrįstų ir praktiškų priemonių bet kokiems nuostoliams, kylantiems dėl Sutartyje ir Taisyklėse nustatytų įsipareigojimų nevykdymo, sumažinti.

VII. BAIGIAMOSIOS NUOSTATOS

42.	Lietuvos banko elektroninio sertifikavimo sistemos skaitmeniniu parašu pasirašyti elektroniniai pranešimai, Sistemos įvykių ir naudotojų veiksmų registravimo protokolai laikomi tinkamomis įrodinėjimo priemonėmis sprendžiant su Sutartimi susijusius ginčus.

43.	Lietuvos bankas informuoja Sistemos dalyvį apie Bendrosios dalies pakeitimo faktą ne vėliau nei prieš 30 kalendorinių dienų iki pakeitimo įsigaliojimo dienos. Trumpesnis kaip 30 kalendorinių dienų terminas gali būti nustatytas tais atvejais, kai Bendrąją dalį būtina keisti dėl to, kad yra keičiamos Taisyklės arba Bendrosios dalies pakeitimai būtini pašalinti grėsmei, kilusiai Sistemos saugumui, arba dėl kitų svarbių priežasčių.

44.	Sutarties Specialioji dalis keičiama tik bendru Šalių sutarimu, išskyrus Šalių kontaktinių duomenų pasikeitimus, kurie keičiami informuojant kitą Šalį.

45.	Sutarties Bendrąją dalį Lietuvos bankas turi teisę keisti vienašališkai. Jeigu Sistemos dalyvis nesutinka su Bendrosios dalies pakeitimu, jis turi teisę nutraukti Sutartį iki Sutarties pakeitimo, pranešęs apie tai Lietuvos bankui ne vėliau, kaip likus 10 (dešimt) kalendorinių dienų iki Bendrosios dalies pakeitimo įsigaliojimo. Tokiu atveju Sutartis laikoma nutraukta nuo Bendrosios dalies pakeitimo įsigaliojimo dienos, jeigu Šalys nesusitarė kitaip.

46.	Sutarties Bendroji dalis yra skelbiama viešai Lietuvos banko interneto tinklalapyje ir, siekiant užtikrinti vienodas Sistemos dalyvių galimybes konkuruoti tarpusavyje, yra vienoda visiems Sistemos dalyviams, neatsižvelgiant į tai, kada Sutartis buvo sudaryta.

47.	Esant prieštaravimų tarp Bendrosios dalies ir Specialiosios dalies, taikomos Specialiosios dalies nuostatos. Esant prieštaravimų tarp Sutarties, Taisyklių ir (arba) techninės dokumentacijos nuostatų, taikomos Taisyklių nuostatos.

48.	Sistemos dalyvio teisėms ir įsipareigojimams, atsirandantiems pagal Sutartį ir Taisykles, taip pat aiškinant Sutartį, jos galiojimą ar vykdymą, taikoma Lietuvos Respublikos teisė.

49.	Ginčai, kilę tarp Lietuvos banko ir Sistemos dalyvio ir susiję su Sutartimi, Sistemos veikla ir Taisyklėmis, jeigu jų nepavyksta išspręsti derybomis, sprendžiami Lietuvos Respublikos teismuose Lietuvos Respublikos įstatymų nustatyta tvarka.

50.	Sistemos dalyvis, pasirašydamas Sutartį:

50.1. patvirtina, kad jis atitinka reikalavimus, keliamus Lietuvos banko Sistemos dalyviams ir nurodytus Lietuvos banko teisės aktuose;

50.2. patvirtina, kad jam yra žinomi visi su jo veikla susiję teisės aktuose nustatyti reikalavimai, įskaitant, bet tuo neapsiribojant, reikalavimus, susijusius su asmens duomenų apsaugos ir pinigų plovimo, terorizmo finansavimo ir sukčiavimo prevencijos bei tarptautinių sankcijų įgyvendinimo priemonėmis, ir kad jis laikosi visų su tuo susijusių savo įsipareigojimų;

50.3. patvirtina, kad turi pakankamus technologinius sistemos išteklius, sistemas ir procedūras operacinei rizikai valdyti;

50.4. patvirtina, kad turi pakankamai teisinių ir organizacinių priemonių, skirtų pinigų plovimo, teroristų finansavimo ir sukčiavimo prevencijai bei tarptautinių sankcijų įgyvendinimui užtikrinti;

50.5. patvirtina, kad jis yra susipažinęs su Taisyklėmis ir Sistemos technine dokumentacija ir kad įsipareigoja jų laikytis visą Sutarties galiojimo laikotarpį;

50.6. suteikia Lietuvos bankui teisę gauti reikalingą informaciją apie save, kaip Sistemos dalyvį, iš Sistemos dalyvio veiklą prižiūrinčios kompetentingos institucijos bei viešųjų šaltinių;

50.7. suteikia Lietuvos bankui teisę pateikti kitai SEPA mokėjimo sistemai informaciją apie Sistemos dalyvio pasiekiamumą;

50.8. turėjo pakankamai laiko išsamiai susipažinti su Sutartimi, išsiaiškinti visas jos sąlygas, galimybę konsultuotis su teisininkais ir Lietuvos banku, užduoti rūpimus klausimus ir kitokiais būdais išnaudojo visas įmanomas galimybes, siekdamas suprasti Sutarties turinį ir teisines pasekmes;

50.9. aiškiai ir nedviprasmiškai supranta visas Sutarties sąlygas, jų reikšmę, teisines pasekmes.

____________________________

CENTROLINK DALYVIO SUTARTIES Nr. CL-20XX/XXX SPECIALIOJI DALIS 20XX m. xxxxx XX d. 1. CENTROlink dalyvio sutarties (toliau – Sutartis) Šalys: 1.1. Lietuvos banko mokėjimo sistemos CENTROlink dalyvis Pavadinimas Lietuvos bankas Juridinio asmens kodas 188607684 Buveinė Gedimino pr. 6, LT-01103 Vilnius Atstovas (pareigos, vardas ir pavardė, atstovavimo pagrindas) Rinkos infrastruktūros departamento direktorius XX, veikiantis pagal 20XX m. XX XX d. įgaliojimą Nr. XX Kontaktiniai duomenys Tel. +370 268 0820 el. paštas: info@lb.lt, tarpbank@lb.lt 1.2. Sistemos dalyvis Pavadinimas Juridinio asmens kodas Licencija Buveinės adresas Atstovas (pareigos, vardas ir pavardė, atstovavimo pagrindas) PVM mokėtojo kodas Kontaktiniai duomenys 2. Sutarties Specialiosios sąlygos: 2.1. Sistemos dalyvio BIC kodas XXXXXXXXXXX 2.2. Sistemos dalyvio sąskaitos: 2.2.1. Sistemos dalyvio FU sąskaitos numeris lėšų paskirtis LTXX XXXX XXXX XXXX XXXX klientų lėšos 2.2.2 Sistemos dalyvio FU Inst sąskaitos numeris lėšų paskirtis LTXX XXXX XXXX XXXX XXXX klientų lėšos 2.3. Sistemos dalyvio dalyvavimas mokėjimo schemose: 2.3.1. SEPA kredito pervedimo schemoje SCT Taip / Ne 2.3.2. SEPA tiesioginio debeto schemoje SDD Taip / Ne 2.3.3. SEPA momentinio kredito pervedimo schemoje SCT Inst Taip / Ne 2.4. Sutarties įsigaliojimo data 202X m. d. 3. Kitos Sutarties sąlygos yra nurodytos Sutarties Bendrojoje dalyje. 4. Sutarties Specialioji dalis yra neatsiejama Sutarties dalis, ji turi būti aiškinama ir taikoma kartu su Sutarties Bendrąja dalimi, Sistemos taisyklėmis ir kitais Sutarties Bendrojoje dalyje nurodytais dokumentais. 5. Sutartis sudaroma raštu dviem egzemplioriais, turinčiais vienodą juridinę galią, po vieną egzempliorių kiekvienai Šaliai arba vienu egzemplioriumi, jeigu Sutartis pasirašoma elektroniniu parašu. 6. Šalys susitaria, kad Sutarties sudarymas elektroniniu būdu, ją pasirašant elektroniniu parašu arba apsikeičiant identiškomis skenuotomis pasirašytomis sutarties kopijomis, prilyginamas sutarties sudarymui raštu ir yra galiojantis. 7. Sistemos dalyvis, jeigu teikia paslaugas Lietuvos Respublikos rezidentams, pasirašydamas Sutartį įsipareigoja prisijungti prie Lietuvos banko debeto mokėjimo nurodymų kartotekų ir jų apdorojimo rezultatų informacijos apsikeitimo sistemos KART, kad disponavimo Sistemos dalyvio Lietuvos Respublikos rezidentų sąskaitose esančiomis piniginėmis lėšomis apribojimas arba jų priverstinis nurašymas teisės aktų nustatyta tvarka galėtų būti vykdomas per Piniginių lėšų apribojimų informacinę sistemą.	SPECIAL PART OF THE CENTROLINK PARTICIPANT AGREEMENT NO CL-20XX/XXX X XXX, 20XX 1 Parties to the Agreement of participant of CENTROlink (hereinafter ‘Agreement’): 1.1. Operator of the payment system CENTROlink of the Lietuvos bankas Name Lietuvos bankas Code of legal person 188607684 Address Gedimino pr. 6, LT-01103 Vilnius Representative (job title, name, last name, basis for representation) Director of the Market Infrastructure Department XX , acting by power of attorney XX XX 202X No. XX Contact information Phone: +370 268 0820 E-mail: info@lb.lt, tarpbank@lb.lt 1.2. System participant Name Code of legal person License Address Representative (job title, name, last name, basis for representation) VAT payer code Contact information 2. Special terms and conditions of the Agreement: 2.1. BIC code of the System participant XXXXXXXXXXX 2.2. System participant accounts: 2.2.1. FC account number of the System participant purpose of funds LTXX XXXX XXXX XXXX XXXX customer funds only 2.2.2. FC Inst account number of the System participant purpose of funds LTXX XXXX XXXX XXXX XXXX customer funds only 2.3. Participation of the System participant in payment schemas: 2.3.1. In SEPA credit transfer scheme (SCT) Yes / No 2.3.2. In SEPA direct debit scheme (SDD) Yes / No 2.3.3. In SEPA instant credit transfer scheme (SCT Inst) Yes / No 2.4. The date of entry into force of the Agreement XX XX 202X 3. Other terms and conditions of the Agreement shall be indicated in the General Part of the Agreement. 4. This Special Part of the Agreement shall be an integral part of the Agreement and must be interpreted and applied in conjunction with the General Part of the Agreement, the System Rules and other documents indicated in the General Part of the Agreement. 5. The Agreement shall be concluded in writing in two copies having the same legal force, one copy for each Party, or in one copy, if the Agreement is signed using electronic signature. 6. Parties agree that the conclusion of the Agreement in an electronic form by using electronic signature or by exchanging identical scanned signed copies of the Agreement shall be considered as valid and equivalent to the conclusion of a written agreement. 7. When signing the Agreement, the System participant, if services are provided for the residents of the Republic of Lithuania, obliges to connect to the Bank of Lithuania debit payment instructions card file and their processing results information exchange system KART in order to ensure that the restriction of disposal of cash held on the System participant’s accounts of its customers residing in the Republic of Lithuania or their compulsory deduction according to the procedure set forth by legal acts can be executed via the Cash Restrictions Information System.

ŠALIŲ JURIDINIAI ADRESAI IR PARAŠAI / LEGAL ADDRESSES AND SIGNATURES OF THE PARTIES
Lietuvos bankas / Bank of Lithuania	Sistemos dalyvis / System participant
Lietuvos bankas Pavadinimas / Corporate Name	Xxxxx Pavadinimas / Corporate Name
Gedimino pr. 6 LT-01103 Vilnius, Lietuva Adresas / Address	XXX XXX Adresas / Address
188607684 Identifikavimo kodas / Company number	XXXXX Identifikavimo kodas / Company number
LT 886076811 PVM mokėtojo kodas / VAT number	XXXX PVM mokėtojo kodas / VAT number
Rinkos infrastruktūros departamento direktorius / Director of the Market Infrastructure Department Pareigos/Position XXXXXX XXXXXX	Direktorius/CEO Pareigos/Position XXXXXX XXXXXX

Lietuvos banko mokėjimo sistemos CENTROlink veikimo taisyklių

2 priedas

SISTEMOS PASLAUGŲ ĮKAINIAI IR ATSISKAITYMO UŽ SUTEIKTAS PASLAUGAS TVARKOS APRAŠAS

1.	Minimalus užmokestis už Sistemos dalyvio SCT ir SCT Inst mokėjimo nurodymus –1 000 Eur per mėnesį pagal kiekvieną Sistemos dalyvio BIC kodą atskirai.

2.	Minimalus užmokestis už Sistemos dalyvio SDD mokėjimo nurodymus – 1 000 Eur per mėnesį pagal kiekvieną Sistemos dalyvio BIC kodą atskirai.

3.	Už kiekvieną į Sistemą pateiktą ir iš Sistemos gautą mokėjimo nurodymą taikomi šie įkainiai:

3.1. SCT ir SCT Inst mokėjimo nurodymai pagal kiekvieną Sistemos dalyvio BIC kodą atskirai	Mokėjimų (SCT ir SCT Inst kartu) skaičius per mėnesį	Įkainis*

iki 40 000	0,012 Eur

iki 250 000	0,011 Eur

iki 500 000	0,010 Eur

iki 850 000	0,009 Eur

iki 1 000 000	0,005 Eur

per 1 000 000	0,003 Eur
3.2. SDD mokėjimo nurodymai pagal kiekvieną Sistemos dalyvio BIC kodą atskirai	už visus	0,040Eur

*Įkainių pakeitimai taikomi nuo 2025 m. gegužės 1 d.

4.	Sistemos dalyviams taikomi šie vienkartiniai užmokesčiai:

4.1. BIC kodo prijungimo prie sistemos – 7 000 Eur;

4.2. BIC kodo prijungimo prie papildomos SEPA schemos – 1 000 Eur;

4.3. pavadinimo arba BIC kodo keitimo – 500 Eur.

5. Metinis dalyvavimo sistemoje užmokestis – 2 000 Eur.

6. Lietuvos bankas, gavęs užklausą atlikti mokėjimo nurodymo įvykdymo tyrimą, pateikia užklausą SWIFT kanalu. Sistemos dalyvio prašymu gali būti atliekamas mokėjimo pervedimo tikslinimas, tyrimas ir užklausa SWIFT kanalais. Pirmosios 5 užklausos per mėnesį dėl kiekvieno Sistemos dalyvio mokėjimų įvykdomos nemokamai, paslaugos įkainis už kiekvieną kitą įvykdytą užklausą – 40 Eur. Sistemos dalyvis, turintis SWIFT prieigą, į užklausas privalo atsakyti pats.

7. Iki kiekvieno mėnesio 10 darbo dienos Lietuvos bankas Sistemos dalyviui elektroniniu paštu išsiunčia PVM sąskaitą faktūrą su Sistemos dalyvio praėjusio mėnesio pateiktų ir gautų mokėjimo nurodymų skaičiumi ir už juos mokėtina suma, mokėtinu atlyginimu už lėšų laikymą FU ir (arba) FU Inst sąskaitose, mokėjimo pervedimo tyrimus, užmokestį už Sistemoje ir Lietuvos banko suteiktas paslaugas, palūkanas, netesybas, baudas už Europos Centrinio Banko arba Lietuvos banko teisės aktuose nustatytų reikalavimų pažeidimus ir kitas Lietuvos banko teisės aktuose nustatyta tvarka mokėtinas sumas.

8. Sistemos dalyvis sutinka, kad Lietuvos bankas kiekvieno mėnesio 15 darbo dieną debeto nurodymais iš Sistemos dalyvio TARGET-LIETUVOS BANKAS sąskaitos nurašytų Lietuvos bankui mokėtinas sumas: užmokestį už Sistemoje ir Lietuvos banko suteiktas paslaugas, palūkanas, netesybas, baudas už Europos Centrinio Banko arba Lietuvos banko teisės aktuose nustatytų reikalavimų pažeidimus ir kitas Lietuvos banko teisės aktų nustatyta tvarka mokėtinas sumas. Jeigu Sistemos dalyvis nėra TARGET-LIETUVOS BANKAS tiesioginis dalyvis, tada jis iki einamojo mėnesio, kada buvo išsiųsta PVM sąskaita faktūra, paskutinės dienos sumoka Lietuvos bankui PVM sąskaitoje faktūroje nurodytą užmokestį.

9.	Jeigu užmokesčio nurašymo dieną Sistemos dalyvio TARGET-LIETUVOS BANKAS sąskaitoje nepakanka finansinio užstato užmokesčiui nurašyti arba užmokestis nesumokamas iki einamojo mėnesio, kada buvo išsiųsta PVM sąskaita faktūra, paskutinės dienos, Sistemos dalyviui taikomas 100 Eur papildomas administravimo užmokestis, kuris įtraukiamas į kito mėnesio PVM sąskaitą faktūrą už suteiktas paslaugas.

10. Sistemos dalyvis privalo padengti visas papildomas Lietuvos banko išlaidas, susijusias su Sistemos dalyvio dalyvavimu Sistemoje, įskaitant, jo registravimą STEP2, RT1, TIPS ar kitose tarpuskaitos sistemose ir Sistemos dalyvio prisijungimą prie mokėjimų schemų, bet tuo neapsiribojant.

11. Jeigu Sistemos dalyvis nesutinka su apskaičiuotu užmokesčiu, Lietuvos bankas gautą Sistemos dalyvio pretenziją išnagrinėja iki kitos darbo dienos pabaigos ir apie priimtą sprendimą informuoja Sistemos dalyvį. Jeigu užmokestis buvo apskaičiuotas klaidingai, Lietuvos bankas atitinkamai patikslina kito mėnesio mokėtiną sumą arba tą patį mėnesį inicijuoja papildomą mokėjimą (lėšų nurašymą) šalių susitarimu.

12. Sistemos dalyvis Lietuvos banko iniciatyva gali pateikti mokėjimo nurodymus dėl Sistemos testavimo. Tokie Sistemos dalyvio pateikti arba gauti mokėjimo nurodymai neskaičiuojami ir jiems įkainis netaikomas. Įkainis taip pat netaikomas mokėjimo nurodymams, įvykdytiems dėl Sistemos klaidos.

__________________

Lietuvos banko mokėjimo sistemos CENTROlink veikimo taisyklių

3 priedas

Mokėjimo sistemos CENTROlink dalyvio registracijos forma

1. Aktyvavimo data

2. Dalyvio pavadinimas ir juridinio asmens kodas

3. SWIFT BIC

4.	registracija Europos mokėjimų taryboje dėl SEPA schemų laikymosi

data

Pasirenkamas funkcionalumas

1. SEPA SCT	Taip	Ne

_________________________________________________________________________________________________________________

2. SEPA SDD Core	Taip	Ne

Debtor only

Creditor & Debtor

_________________________________________________________________________________________________________________

3. SEPA SCT INST	Taip	Ne

Creditor only

Creditor & Debtor

_________________________________________________________________________________________________________________

4. Dalyvio sistema pritaikyta priimti mokėjimo nurodymus su lietuviškomis raidėmis	Taip	Ne

5. Dalyvio įgaliotų asmenų kontaktiniai duomenys

1. Vardas ir pavardė
telefonas, el. paštas
2. Vardas ir pavardė
telefonas, el. paštas

________________________

(data)

_____________________________	___________________________	________________

(pareigos)	(vardas ir pavardė)	(parašas)

Lietuvos banko mokėjimo sistemos CENTROlink veikimo taisyklių

4 priedas

NUOSTOLIŲ KOMPENSAVIMO TVARKOS APRAŠAS

I SKYRIUS

BENDROSIOS NUOSTATOS

1. Nuostolių kompensavimo tvarkos apraše nustatyta nuostolių kompensavimo Sistemos dalyviui procedūra, kompensacijos dydžio apskaičiavimo tvarka ir apibrėžtos kitos su kompensavimu susijusios nuostatos, kurios taikomos tuo atveju, kai dėl Lietuvos banko kaltės Sistemos dalyvis, patyrė nuostolių.

2. Lietuvos bankas Sistemos dalyviui gali išmokėti kompensaciją dėl Sistemos sutrikimų, atsiradusių dėl Lietuvos banko kaltės, jeigu Sistemos dalyviai laikėsi šiame apraše nustatytos tvarkos ir terminų.

3. Kompensavimo tvarka netaikoma, kai techniniai Sistemos sutrikimai atsiranda dėl išorės įvykių, kurių Lietuvos bankas negali kontroliuoti, arba dėl trečiųjų asmenų veikimo arba neveikimo.

4. Priimdamas kompensaciją Sistemos dalyvis įsipareigoja nebereikšti Lietuvos bankui, teismui arba bet kokiai kitai ginčus nagrinėjančiai institucijai pretenzijų dėl to paties arba su juo susijusio kito CENTROlink sutrikimo. Taip pat laikoma, kad Sistemos dalyviui buvo atlyginti visi jo ir (ar) jo atstovaujamųjų asmenų patirti tiesioginiai ir netiesioginiai nuostoliai.

5. Sistemos dalyvis, gavęs kompensaciją laikantis šios kompensavimo tvarkos, prisiima atsakomybę dėl kitų Sistemos dalyvių arba trečiųjų asmenų reikalavimų, kurie atsiras dėl to paties mokėjimo nurodymo, už kurį buvo išmokėta kompensacija.

II SKYRIUS

PRAŠYMO IŠMOKĖTI KOMPENSACIJĄ PATEIKIMAS

6. Sistemos dalyvis turi teisę pateikti prašymą dėl kompensacijos išmokėjimo, jeigu dėl Sistemos sutrikimų patyrė nuostolių, įvykus bent vienam iš šių įvykių:

6.1. SCT mokėjimo nurodymas, pateiktas į Sistemą iki 12.00 val., ir FU sąskaitoje esant pakankamam likučiui, buvo įvykdytas ir perduotas kitai SEPA mokėjimo sistemai vėliau kaip 14.30 val.;

6.2. SCT mokėjimo nurodymas, pateiktas į Sistemą po 12.00 val., ir FU sąskaitoje esant pakankamam likučiui, nebuvo įvykdytas jame nurodytą paslaugos teikimo dieną;

6.3. Taisyklėse nurodytu laiku pateiktas SDD mokėjimo nurodymas, esant pakankamam FU sąskaitos likučiui, nebuvo įvykdytas jame nurodytą paslaugos teikimo dieną.

7. Adresuojamojo BIC turėtojas dėl kompensacijos išmokėjimo turi teisę kreiptis į Sistemos tiesioginį dalyvį, per kurį jis veikia.

8. Prašymas dėl kompensacijos išmokėjimo gali būti pateiktas ne vėliau kaip per 30 kalendorinių dienų nuo prašyme įvardyto CENTROlink sutrikimo dienos.

III SKYRIUS

KOMPENSACIJOS DYDŽIO NUSTATYMO PROCEDŪRA

9. Lietuvos bankas, gavęs prašymą išmokėti kompensaciją ir atsižvelgęs į Sistemos dalyvio pateiktų dokumentų visumą, Lietuvos banko kaltę ir kitas sprendimui priimti svarbias aplinkybes, per 60 kalendorinių dienų nuo prašymo gavimo priima sprendimą išmokėti kompensaciją arba prašymą atmesti.

10. Lietuvos bankas turi teisę prašyti Sistemos dalyvio pateikti papildomų duomenų, kurie pagrindžia prašyme išmokėti kompensaciją nurodytas aplinkybes. Lietuvos banko prašoma papildoma informacija ir įrodymai turi būti pateikti per 14 kalendorinių dienų nuo tokio prašymo pateikimo. Duomenų nepateikimas arba pateikimas ne laiku gali būti pagrindas atmesti prašymą išmokėti kompensaciją.

11. Lietuvos bankas kiekvieną prašyme išmokėti kompensaciją įvardytą atvejį vertina atskirai. Nustatomi tokie kompensacijos dydžiai:

11.1. už pirmąjį neįvykdytą mokėjimo nurodymą – 50 Eur;

11.2. už visus kitus po pirmojo neįvykdytus mokėjimo nurodymus – 1 Eur.

12. Didžiausia bendra kompensacijos suma, kuri gali būti išmokėta už vieną incidentą vienam dalyviui – 1 000 Eur.

13. Lietuvos bankas, atsižvelgdamas į protingumo, teisingumo ir proporcingumo principus, turi teisę nustatyti kitą kompensacijos dydį.

IV SKYRIUS

SUTIKIMAS SU KOMPENSACIJOS DYDŽIU IR JOS IŠMOKĖJIMAS

14. Lietuvos bankas, priėmęs sprendimą dėl kompensacijos dydžio, apie tai informuoja Sistemos dalyvį, kuris pateikė prašymą išmokėti kompensaciją, ir jam pateikia kompensacijos pasiūlymą. Kompensacijos pasiūlyme privalo būti nurodytas visas siūlomos išmokėti kompensacijos dydis.

15. Sistemos dalyvis, ne vėliau kaip per 15 kalendorinių dienų, privalo atsakyti į Lietuvos banko kompensacijos pasiūlymą ir nurodyti, ar su pateiktu kompensacijos pasiūlymu sutinka, ar nesutinka.

16. Jeigu Sistemos dalyvis atsako, kad su pateiktu kompensacijos pasiūlymu nesutinka, arba atsakymo nepateikia, Lietuvos bankas gali priimti sprendimą atmesti prašymą išmokėti kompensaciją.

17. Jeigu Sistemos dalyvis atsako, kad su pateiktu kompensacijos pasiūlymu sutinka, tuomet Lietuvos bankas išmoka nustatyto dydžio kompensaciją pavedimu į Sistemos dalyvio prašyme išmokėti kompensaciją nurodytą sąskaitą.

____________________

Lietuvos banko mokėjimo sistemos CENTROlink veikimo taisyklių

5 priedas

MINIMALAUS FINANSINIO UŽSTATO DYDŽIO APSKAIČIAVIMO TVARKOS APRAŠAS

1. Minimalaus finansinio užstato dydžio apskaičiavimo tvarkos apraše nustatyta minimalaus finansinio užstato dydžio apskaičiavimo, keitimo ir tvirtinimo tvarka.

2. Minimalus finansinio užstato dydis taikomas Sistemos dalyviams, pasirinkusiems naudotis SEPA tiesioginio debeto paslaugomis, kaip lėšų surinkėjas ir lėšų mokėtojas (angl. Creditor and Debtor). Taip pat minimalus finansinio užstato dydis gali būti nustatytas bet kuriam Sistemos dalyviui, įgyvendinant teisės aktuose numatytus lėšų disponavimo apribojimus.

3. Jeigu FU sąskaitos likutis dalyvio sąskaitoje neviršija minimalaus finansinio užstato dydžio, nevykdomi jokie šio dalyvio mokėjimo nurodymai.

4. Šio priedo 5–10 punktuose išdėstytos nuostatos tik dėl minimalaus finansinio užstato dydžio, skirto Lietuvos banko finansiniams reikalavimams, kilusiems iš dalyvio gautų mokėjimo grąžinimo (angl. Return) ir lėšų susigrąžinimo (angl. Refund) R instrukcijų, užtikrinti.

5. Sistemos dalyvis, prieš pradėdamas naudotis SEPA tiesioginio debeto paslaugomis Sistemoje, turi pateikti Lietuvos bankui duomenis apie planuojamų per metus pateikti SDD mokėjimo nurodymų kiekį ir sumą. Minimalų finansinio užstato dydį sudaro 3 proc. nuo Sistemos dalyvio planuojamų per metus pateikti SDD mokėjimų vertės, tačiau ne mažesnė kaip 1 000 eurų suma.

6. Lietuvos bankas bet kuriuo metu (įskaitant nuo naudojimosi SEPA tiesioginio debeto paslaugomis pradžios), atsižvelgdamas į Sistemos dalyvio gautų mokėjimo grąžinimo ir lėšų susigrąžinimo R instrukcijų statistiką ir kitus rizikos veiksnius, gali Sistemos dalyviui savo nuožiūra nustatyti kitą minimalų finansinio užstato dydį.

7. Lietuvos bankas bet kuriuo metu gali sustabdyti arba atmesti Sistemos dalyvio siunčiamus SDD mokėjimo nurodymus, jeigu Sistemos dalyvio arba jo kliento veikla kelia Lietuvos bankui nepriimtiną riziką. Tokiu atveju Lietuvos bankas apie tai nedelsdamas praneša dalyviui ir neatsako už jokius Sistemos dalyvio arba jo klientų tiesioginius ir netiesioginius nuostolius.

8. Apie nustatytą minimalų finansinio užstato dydį Sistemos dalyvis informuojamas ne vėliau kaip prieš 7 kalendorines dienas iki jos įsigaliojimo dienos.

9. Dalyvio sutarčiai dėl dalyvavimo Sistemoje bet kokiais pagrindais pasibaigus, FU sąskaitos likutis, neviršijantis minimalaus finansinio užstato dydžio, grąžinamas tik pasibaigus terminui, per kurį galėtų būti gaunamos mokėjimo grąžinimo ir lėšų susigrąžinimo R instrukcijos dėl dalyvio išsiųstų SDD mokėjimo nurodymų.

_____________

Lietuvos banko mokėjimo sistemos CENTROlink veikimo taisyklių

6 priedas

SISTEMOS DALYVIO PAŽINIMO KLAUSIMYNAS

1.	Bendroji informacija apie Įstaiga

Pilnas įstaigos pavadinimas
Alternatyvūs pavadinimai, prekiniai ženklai
Registracijos kodas
Įsteigimo data
Registracijos adresas
Faktinės veiklos vykdymo adresas
Jurisdikcijos, kuriose Įstaiga turi biurus/padalinius
PVM kodas
Interneto svetainė
Įstaigos darbuotojų skaičius
Įstaigos komercinės veiklos pradžios data
Turimos veiklos licencijos (nurodyti visus apribojimus, jei taikomi pagal licenciją):
Licencijos išdavėjas
Licencijos išdavėjo šalis
Licencijos tipas
Licencijos išdavimo data
Informacija apie siekiamas gauti licencijas
Veiklą prižiūrinti (-čios) institucija(-os) pavadinimas(-ai) ir interneto svetainė
Įstaigos ir jos verslo modelio aprašymas
Pagrindiniai finansiniai ir veiklos rodikliai (už paskutinius pilnus finansinius metus):
Minimalus nuosavo kapitalo reikalavimas (EUR)
Bendras nuosavas kapitalas (EUR)
Ilgalaikis turtas (EUR)
Trumpalaikis turtas (EUR)
Mokėtinos sumos ir įsipareigojimai (EUR)
Bendros pajamos (EUR)
Pajamos iš licencijuojamos veiklos (EUR)
Grynasis pelnas (nuostoliai) (EUR)
Bendras aktyvių klientų skaičius
Bendras klientų SEPA mokėjimo operacijų skaičius (vnt.)
Bendra klientų SEPA mokėjimo operacijų vertė (EUR)
Atidarytų klientų EUR IBAN sąskaitų skaičius (vnt.)
Finansiniai metai, už kuriuos pateikti aukščiau nurodyti duomenys
Dabartiniai SEPA kanalai (nepildyti, jei Įstaiga jau yra CENTROlink mokėjimo sistemos dalyvis)
Prisijungimo prie CENTROlink mokėjimo sistemos tikslas ir panaudojimo pobūdis (nepildyti, jei Įstaiga jau yra CENTROlink mokėjimo sistemos dalyvis)
Klientų lėšų apsaugos būdas ir klientų lėšų sąskaitos (-ų) numeriai (jei aktualu)
Kitos sąskaitos finansų įstaigose ir jų paskirtis

2.	Informacija apie Įstaigos naudos gavėjus, vadovus ir susijusias įmones

Informacija apie naudos gavėjus (turi būti pateikta informacija apie visus fizinius asmenis, kurie tiesiogiai ar netiesiogiai valdo ≥10 % Įstaigos akcijų arba balsavimo teisių)
Fizinis asmuo 1	Fizinis asmuo 2	Fizinis asmuo 3 ir t.t.
Vardas ir pavardė
Ankstesnė pavardė (jei keitėsi)
Gimimo data
Turima pilietybė (-ės)
Ankstesnė pilietybė (jei keitėsi)
Nuolatinės gyvenamosios vietos šalis
Ar asmuo, jo artimas šeimos narys ar artimas pagalbininkas yra politiškai paveikiami (PPA)*?
Pareigos Įstaigoje
Akcijų nuosavybės procentas
Balsavimo teisių procentas

Informacija apie vadovą ir (jei Įstaigos vardu veikia kitas asmuo) sandorį sudaryti įgaliotą atstovą
Fizinis asmuo 1	Fizinis asmuo 2
Vardas ir pavardė
Ankstesnė pavardė (jei keitėsi)
Gimimo data
Turima pilietybė (-ės)
Ankstesnė pilietybė (jeigu keitėsi)
Nuolatinės gyvenamosios vietos šalis
Ar asmuo, jo artimas šeimos narys ar artimas pagalbininkas yra politiškai paveikiami (PPA)*?

Informacija apie valdybos narius
Fizinis asmuo 1	Fizinis asmuo 2	Fizinis asmuo 3 ir t.t.
Vardas ir pavardė
Ankstesnė pavardė (jei keitėsi)
Gimimo data
Turima pilietybė (-ės)
Ankstesnė pilietybė (jei keitėsi)
Nuolatinės gyvenamosios vietos šalis
Ar asmuo, jo artimas šeimos narys ar artimas pagalbininkas yra politiškai paveikiami (PPA)*?
Pareigos Įstaigoje
Pozicija valdyboje ir atsakomybės sritis

* Politiškai pažeidžiami (paveikiami) asmenys – fiziniai asmenys, kuriems yra arba buvo patikėtos svarbios viešosios pareigos, ir jų artimieji šeimos nariai arba artimi pagalbininkai.

Informacija apie grupės įmones (turi būti pateikta informacija apie visus įmonių grupės struktūroje nurodytus juridinius asmenis)
Juridinis asmuo 1	Juridinis asmuo 2	Juridinis asmuo 3 ir t.t.
Pilnas juridinio asmens pavadinimas
Registracijos kodas
Įsteigimo šalis
Veiklos sritis ir funkcija įmonių grupėje

3.	Dokumentai teikiami su Sistemos dalyvio pažinimo klausimynu:

3.1.	Įstaigos juridinių asmenų registro išrašas (ne senesnis nei 6 mėn.);

3.2.	Įstaigos licencijos kopija ar nuoroda į licencijos išdavėjo oficialioje interneto svetainėje publikuojamą licencijos informaciją;

3.3.	Naujausia metinė finansinė ataskaita;

3.4.	Įstaigos vadovo asmens tapatybės dokumento (ID kortelės ar paso) kopija;

3.5.	Įstaigos vadovo gyvenimo aprašymas (CV);

3.6.	Jei Įstaigos vardu veikia kitas asmuo, sandorį sudaryti įgalioto atstovo asmens tapatybės dokumento (ID kortelės ar paso) kopija ir įgaliojimas;

3.7.	Pilna įmonių grupės struktūros / nuosavybės vizualinė schema iki galutinio naudos gavėjo (ne senesnė nei 6 mėn. ir patvirtinta Įstaigos vadovo ar kito kompetentingo valdymo organo);

3.8.	Įstaigos išrašas iš galutinių naudos gavėjų registro (ne senesnis nei 6 mėn.);

3.9.	Galutinių naudos gavėjų (turinčių 25 proc. +1 akciją arba lygiavertes balsavimo teises) asmens tapatybės dokumentų (ID kortelės ar paso) kopijos.

___________